text:
111Morena a re go nna, Jeremia: 2“Ekwa tše kgwerano e di bolelago, o di botše batho ba Juda le badudi ba Jerusalema. 3O ba botše gore nna, Morena, Modimo wa Israele, ke re: ‘Morogakwa ke yo a sa phethego tše di laelwago ke kgwerano ye. 4Ke kgwerano ye ke e dirilego le borakgolokhukhu ba lena mola ke ba ntšhitše Egepeta, e lego wona moubelo wa go fiša wa go tološa tshipi. Ka ba botša gore ba ntheeletše le gore ba dire tšohle tše ke bego ke ba laetše tšona; ke mo e tlago ba setšhaba sa ka, mme nna ka ba Modimo wa bona. 5Ke gona ke tlago phetha se ke se enetšego borakgolokhukhu ba bona gore ke tla ba fa naga ya mokhora le monono, yeo le lehono e sa lego ya bona.’ ”
Nna ka fetola ka re: “Amene,11:5 “Amene” Ke go re “A go be bjalo”. Morena.”
6Ya ba Morena o re go nna: “O bege molaetša wo metseng ya Juda le mekgotheng ya Jerusalema, o re: Ekwang tše kgwerano ye e di bolelago mme le di phethe. 7Mola ke ntšha borakgolokhukhu ba lena Egepeta ke ile ka ba laya tsebegokwa gore ba ntheeletše, gomme ka phegelela go laya setšhaba go fihlela le lehono. 8Eupša bona ba ile ba se ke ba ntlhwaela tsebe, ba se ke ba ntheeletša. Ba ile ba no ngangabala, ba latela ditumompe tša bona. Ka gona ka ba tlišetša dikotlo tše di ngwadilwego mo kgweranong. Ke be ke ba laetše gore ba botegele kgwerano, eupša bona ba se e botegele.”
9Ke moka Morena a re go nna: “Batho ba Juda le ba Jerusalema ba ntakane. 10Ba boetše dibeng tša borakgolokhukhu ba bona, bale ba gannego go dira tše ke bego ke ba laetše tšona; le bona ba latela medimo ye mengwe ba e loba. Batho ba Israele le ba Juda ba lahlile kgwerano yela ke ilego ka e dira le borakgolokhukhu ba bona. 11Bjale ge, nna, Morena, ke re ke tlilo ba tlišetša masetlapelo ao ba ka se a phonyokgego. Le ge ba llela thušo go nna nka se ba theeletše. 12Ke mo badudi ba metse ya Juda le ba Jerusalema ba tla yago go medimo yeo ba e direlago dihlabelo, gomme ba llela thušo go yona. Eupša ruri medimo yeo e ka se ba hlakodiše ge ba welwa ke masetlapelo ao. 13Batho ba Juda ba na le medimo ya go lekana le metse ya bona ka bontši, gomme Baale, modimo wa go leša dihlong, yena ba mo agetše dialetare tša sehlabelo tša go lekana le mekgotha ya Jerusalema ka bontši. 14Bjale ge, wena setšhaba se o se ke wa se rapelela. O se ke wa ba llela goba wa ba kgopelela selo, gobane ge ba le bothateng mme ba nkgopela gore ke ba thuše, nka se ba theeletše.”
15Morena o re: “Lena setšhaba sa ka se ke se ratago, ka Tempeleng ya ka gona le yelang, etšwe le ntherile? Kgane le ka thibela masetlapelo ka go ikana11:15 Phetolelo ye nngwe ya kgale e re “ka go ikana” Seheberu se re “ka ba bantši”. le ka go dira dihlabelo? Na yeo ke taba ye e ka le thabišago?11:15 Ka Seheberu temana ye ga e kwagale gabotse. 16Ke be ke le reile leina la ‘Mohlwaremotala wo mobotse wa dikenywa tše bose’, eupša ke tla o tšhuma matlakala ka mollo modumong wo o rathathago, wa swa le makala.
17“Ke nna, Morena Ramaatlaohle, ke filego lena batho ba Israele le ba Juda naga; eupša bjale ke le hlolela madimabe ka lebaka la tše mpe tše le di dirilego, la nthumola ka go direla Baale dihlabelo.”
18Morena o ile a ntemoša gore manaba a ka a ntakane, a ba a ntsebiša melaka ya bona. 19Nna ke be ke swana le kwanyana ye e se nago maseme ye e išwago go hlabja, gomme ke sa tsebe gore go lakanwe nna. Ba be ba re: “A re remeng mohlare o sa entšwe; a re mmolayeng gore a se sa gopolwa ke motho.”
20Ke mo ke ilego ka rapela ka re: “Morena Ramaatlaohle, wena Moahlodi wa toka, o lekolago menagano le dipelo tša batho, taba ya ka ke e file wena; ka gona, nke ke bone ge o ntefeletša go batho ba.”
21-22Banna ba Anathote ba be ba nyaka go mpolaya; ba ile ba ba ba mpotša gore ge nka no fela ke bega molaetša wa Morena ba tla mpolaya. Ka gona, Morena Ramaatlaohle a bolela ka bona a re: “Ke tla ba otla! Masogana a bona a tla bolawa ka tšhoša; barwa le barwedi ba bona ba tla hwa ka tlala. 23Ga go yo a tlago šala, gobane mohla ke otla banna ba Anathote e tla ba masetlapelo.”


c: text/html

text:
Ka fao dikanegelo di thomilego ka gona
Kgalekgale, mosadi o be a dula le lapa la gagwe motseng wa Mmušo wa Zululand.
Ka Sontaga se sengwe le se sengwe maloko a lapa a be a eya lewatleng le legolo.
Mosadi o apeile dijo mollong mola monna wa gagwe a nyaka magong a go tshwewa ke lewatle gore a betle dilo tše botse:
dinonyana, batho le mehuta ka moka ya diphoofolo. Gare ga beke ba lapa ka moka ba be ba šoma gabotse gomme mathapama ba dula, ba dikologile mollo.
Go be go fifetše kudu gore motho a ka šoma goba a raloka goba a betla, efela e sale ka pela go ka ya malaong.
Ka nako yeo bana ba ile ba kgopela mmagobona go ba anegela kanegelo …

robotstxt: allowed

filter: keep


text:
321
Morena o boletše le moprofeta Jeremia ka ngwaga wa lesome wa ge Tsedekia e le kgoši ya Juda, woo gape e bego e le wa lesome le metšo ye seswai wa ge Nebukadnesare e le kgoši. 2Mehleng yeo madira a kgoši ya Babilonia a be a dikaneditše Jerusalema, gomme Jeremia a tswaleletšwe ka kgorong ya kgolego ye e bego e le ka mošate, ga kgoši ya Juda. 3Kgoši Tsedekia wa Juda o be a mo golegile, a ba a mmotšiša gore ke ka lebaka la eng a porofeta a re Morena o rile: “Ke tlilo gafela kgoši ya Babilonia motse wo, yena a o thopa, 4gomme Kgoši Tsedekia wa Juda a ka se phonyokge Bababilonia. O tla gafelwa diatleng tša kgoši ya Babilonia; o tla bolela naye ka boyena, a mmona ba tomolelane mahlo. 5Kgoši ya Babilonia e tla iša Tsedekia Babilonia, a dula gona go fihlela ke mo otla. Le ge a ka lwa le Bababilonia a ka se ba fenye. Ke realo, nna, Morena.”
6Jeremia a re: “Morena o mpoditše 7gore Hanamele, morwa wa rangwane, Shalume, o tla tla go nna go nkgopela gore ke reke tšhemo ya gagwe kua Anathote, ka ge ke le moloko wabo wa kgauswi gomme ke na le tokelo ya go ithekela yona. 8Ke moka, bjalo ka ge Morena a be a boletše, Hanamele a tla go nna kua kgorong ya kgolego, a nkgopela gore ke reke tšhemo ya gagwe ye e bego e le gona Anathote, seleteng sa Benjamene, ka ge ke be ke le moloko wabo wa kgauswi gomme ke na le tokelo ya go ithekela yona. Ka napa ka lemoga gore ye ke taelo ya Morena. 9Ka gona ka reka tšhemo yeo go Hanamele, morwa wa rangwane, gomme ka mo elela tšhelete ya gona, ya ba dipapetlana tše lesome le tše di šupago tša silibera. 10Ka ngwala lengwalo la theko, ka le kiba ka sekibo sa ka, ka bitša dihlatse tša ngwala maina a tšona go lona, gomme ka ela tšhelete ya gona ka kelo. 11Ka tšea mangwalo ao a theko ka mabedi – le le kibilwego ka sekibo mme le swerego setlamo le mabaka a sona, le lela la go se kibje – 12gomme ka a fa Baruke, morwa wa Neria, setlogolo sa Magasea. Ka mo fa ona pele ga Hanamele, morwa wa rangwane, le pele ga dihlatse tšela tša go hlatsela lengwalo la theko, le pele ga Bajuda ba ba bego ba dutše kgorong. 13Ka botša Baruke pele ga bona ka re: 14‘Morena Ramaatlaohle, Modimo wa Israele, o go laela gore o tšee mangwalo a a theko, la go kibja le la go se kibje, o a bee ka sebjaneng sa letsopa gore a tle a lotege nako ye telele. 15Morena Ramaatlaohle, Modimo wa Israele, o re dintlo le mašemo le dirapa tša merara di tla buša tša rekwa mo nageng ye.’ ”
16Ka morago ga ge ke seno fa Baruke, morwa wa Neria, lengwalo la theko, ka rapela ka re: 17“Morena, Mong wa ka, ke wena o dirilego magodimo le lefase ka maatla a gago a magolo le bonatla; ga go se se go palelago. 18Diketekete tša batho o di bontšha leratorato, eupša le gona o otla bana ka lebaka la dibe tša batswadi ba bona. O Modimo yo mogolo yo maatla; leina la gago o Morena Ramaatlaohle. 19Merero ya gago ke ye megolo, o dira tše maatla; o bona tšohle tše batho ba di dirago, gomme wa ba putsa go ya ka ditiro tša bona. 20O ile wa dira mehlolo le dimakatšo kua Egepeta, gomme wa tšwela pele le go di dira gare ga Baisraele le gare ga ditšhaba tše dingwe go fihlela le lehono, gomme ke ka lebaka leo bjale o tumilego. 21Ka mehlolo le dimakatšo le ka maatla a gago a magolo le bonatla le ka go tšhoša manaba a rena o ile wa ntšha setšhaba sa gago sa Israele Egepeta. 22Wa ba fa naga ye ya mokhora le monono, bjalo ka ge o be o enetše borakgolokhukhu ba bona. 23Eupša ya re ge ba fihla mo nageng ye mme ba e thopa, ba se go theeletše, ba se phethe melao ya gago; ba se dire tše o bego o ba laetše tšona. Ka gona wa ba tlišetša masetlapelo a ka moka.
24“Motse o dikaneditšwe ka dintotoma tša mobu gore o thopše. Ntwa le tlala le leuba la bolwetši di tla dira gore motse o wele diatleng tša Bababilonia ba ba lwago nawo. Tšela o di boletšego bjale di a phethega, bjalo ka ge le wena o iponela. 25Le ge go le bjalo, Morena, Mong wa ka, ke wena o ntaetšego gore ke reke tšhemo yela pele ga dihlatse, le ge motse o le kgauswi le go gafelwa diatleng tša Bababilonia.”
26Ke mo Morena a rilego go Jeremia: 27“Ke nna Morena, Modimo wa batho ka moka. Kgane go na le se se ntšhitago? 28
2 Dikr. 36:17-21
Ka gona, nna, Morena, ke re ke tlilo gafela motse wo diatleng tša Bababilonia le go tša Nebukadnesare, kgoši ya Babilonia, mme o tla o thopa. 29Bababilonia ba ba lwago le motse wo ba tla fihla ba o tšhuma ka mollo gotee le dintlo tšeo beng ba tšona ba bego ba tšhumela Baale diorelo godimo ga ditlhaka tša tšona, ba bile ba tšhelela medimo e šele dino e le kabelo godimo ga tšona, ya ba ge ba ntsheleka. 30Batho ba Israele le ba Juda, ge e sa le go tloga mathomong a ditšhaba tše, sa bona e bile go dira tše mpe pele ga ka; batho ba Israele sa bona e bile go ntsheleka ka tše ba di dirago. 31Batho ba motse wo ba mpefedišitše, ba nkgalefiša go tloga mola o agwago. Ke ikemišeditše go o fediša 32ka lebaka la tše mpe ka moka tše di dirilwego ke batho ba Israele le ba Juda, gotee le magoši le baetapele ba bona, le baprista le baprofeta ba bona, le batho bohle ba Juda le badudi ba Jerusalema gore ba nkgalefiše. 33Ba mphuraletše, ga ba sokologele go nna; gomme le ge ke be ke hlwa ke ba ruta, ba be ba gana go ntheeletša le go kgalwa. 34
Jer. 7:30-31
19:1-6
Ba ile ba ba ba bea medimo ya bona ya diswantšho ya go šišimiša ka Tempeleng mo ke swanetšego go khunamelwa gona, ba e tšhilafatša. 35
2 Dikg. 23:10
Jer. 7:31
Ba bopetše Baale dintotoma ka moeding wa Hinomo, gore ba tle ba direle modimo wa seswantšho, Mologo, dihlabelo ka barwa le barwedi ba bona. Ga se nna ke ba laetšego go dira taba ye, le go nagana ga se nke ke nagane gore ba ka dira taba ya mohuta wo, gomme ba diriša batho ba Juda sebe.”
36“Ka gona, mabapi le motse wo le rego o tla gafelwa diatleng tša kgoši ya Babilonia ka ntwa le ka tlala le ka leuba la bolwetši, nna, Morena Modimo wa Israele, ke re: 37Bona, ke yo kgoboketša batho ka ba ntšha dinageng tšohle tše ke ba raketšego go tšona ke selekegile, ke befetšwe, ke bile ke galefile kudu, gomme ke yo ba bušetša felong fa mme ka ba dudiša mo ba bolokegile. 38Ke gona e tlago ba setšhaba sa ka, mme nna ka ba Modimo wa bona. 39Ke tla dira gore ba mpoife ka dipelo tša bona ka moka ba sa kgeloge, e le gore go tle go holege bona le ditlogolo tša bona. 40Ke tla dira kgwerano ya go ya go ile le bona ya gore nka se tsoge ke lesitše go ba direla tše dibotse, gomme ke tla dira gore ba mpoife, ba se sa mphuralela. 41Ke tla kgahlwa ke go ba direla tše dibotse, gomme ke tla ba dudišetša sa ruri mo nageng ye ke thabile kudu.
42“Nna, Morena, ke re: Bjalo ka ge ke ile ka tlišetša setšhaba se masetlapelo a ka moka, ka mokgwa wo mobjalo ke yo ba fa tšohle tše dibotse tše ke ba holofetšago tšona. 43Mo nageng ye lena le rego go tlilo swana le lešokeng, naga ya hloka batho le diphoofolo, gape le rego e tlilo gafelwa diatleng tša Bababilonia, nna ke re mašemo a a sa tlilo buša a rekwa. 44Batho ba tla a reka ka tšhelete, mangwalo a theko a tla ngwalwa, a kibja sekibo, a hlatselwa ke dihlatse seleteng sa Benjamene, metseng ya kgauswi le Jerusalema, le metseng ya Juda, le metseng ya dithabeng, le go ya nagengtlase, le go ya seleteng sa ka borwa se se omilego, gobane ke tla ba atla gape. Ke realo, nna, Morena.”


text:
Maswao ao a Lego go Leswao la Naga la Afrika Borwa
Leswao la Naga le lefša la Afrika Borwa le na le dikarolo tše pedi, tše bitšwago sebopego sa nkgokolo sa motheo le sebopego sa nkgokolo sa go namelela, ka mo fase ke rationals tša maswao ao a kgethilwego ao a thušago go botša kanegelo ya Afrika Borwa le ka ga temokrasi ya batho ba gagwe ka moka.
Sebopego sa Nkgokolo sa MotheoMotto
- wo ngwadilwego ka leleme la Makhoisane la /batho ba Xam,! ke e: /xarra //ke, e ra gore ‘Batho ba go fapafapana ba kopana’.
Motho o tee, o laetša a botee magareng ga dikgopolo le ditiro. Ka go šoma mmogo, e laetša gore bjalo ka setšhaba re swanetše go kopana ka maikutlo a go amana le boikgantšho bja bosetšhaba.Meno a Manaka a Ditlou
– Ditlou di tsebega di le bohlale ebile di na le maatla. Mo leswao la naga, di emela gape thupišo le go se fele.Ditsebe tša Korong
- Korong e emela monono. Melo le kgodišo ya korong di emela kgolo le tlhabollo ya setšhaba sa rena go fihlelela bokgoni bjo sa felego. Gape e amana le thekgago ya batho le go emela temo ya bontši go tšwa lefaseng.Seširo
- Se na le mešomo ye mebedi go leswao la naga, se emela tšhireletšo ya semoya ya setšhaba sa rena gomme se swara dibopego tše emelago boitšhupo bja rena.Dibopego tša Batho
- Dibopego tše di tšerwe go tšwa go diswantšho tša leswika la bokgabo la lefase le tumilego kudu la Afrika Borwa le hwetšago go leswika la Linton, leo le beilwego mo musiamo Afrika Borwa mo Cape Town. Bjale ka bathobagolo ba kgalekgale ba tsebja badudi ba naga ya rena, Khoisan, ke testamente ya botho bja batho ba rena le bohwa bja MaAfrika Borwa. Dibopego mo seswantšhong di laeditšwe ka molao wa go dumedišana, se se laetša kopano. Di emela gape tsela ya motho ya phetogo go ba leloko la setšhaba le botho bja go kopana.Spear le Knobkierie
- Tše di emela dika tša tšhireletšo le taolo, di emela gape maoto a maatla a mongwaledi wa nonyana. Bjalo ka ge spear knobkierie di dutše fase, go šupa khutšo.
Sebopego sa Nkgokolo sa go NamelelaProtea
- e bontšhwa bjalo ka seka sa go emela bobotse bja naga ya rena, le matšoba le emela bokgoni bja rena bjalo ka setšhaba ka go nyaka ka Tswalolefsa ya Afrika. E šupa gape kgolo ya lefase le go godiša go tšwa ka mo godimo, le go šupa kopanyo ya mabotho. Mebala ya go tuma ya Afrika e filwe go Protea; talamorogo, gauta, bohubedu le boso.Nonyana ya mongwaledi
- mo Leswaong la naga nonyana ya mongwadi e bontšhwa e fofa, e emetše kgolo le lebelo. Nonyana ya maatla, yeo maoto a yona a emetšwe ke knobkierie le spear, a thuša go tsomana le dinoga, se se laetša tšhireletšo ya setšhaba kgahlanong le manaba ka moka.
Nonyana ke moromiwa wa magidimo, se se šupa phethe pele. Mafego a godimo ke seka sa go namelela sa setšhaba sa rena, mola gape se fa tšhireletšo. Nonyana ya mongwaledi e laeditšwe ka gauta, e šupa kamano ya yona le letšatši le maatla a godimodimo.Go Hlaba ga Letšatši
– letšatši ke seka sa seetša, go phadima le enetši. E šupa tsebo, kahlolo ye botse, maatla a thato, bokgoni bja sepelelana le tshephišo ya tsošološo. Ke mothopo wa bophelo, seetša gomme e emela bohlalo le botho.
Dilo ka moka tša Leswao la naga di kopana go bopa dibopego tša nkgokolo tša fase le godimo go bopa leswao la go se fele. Go tšwa go manakana a tlou go ya go letšatši sebopego seo se bopilwego ke cosmic ya mae fao nonyana ya mongwaledi e tšwelelago. Se se šupa tsošološong ya moya wa rena le setšhaba sa Afrika Borwa.
Translated by Lebogang Sewela


text:
POLOKWANE: “Mošomo o mogolo wa Kgoro ya Matlotlo a Profense ya Limpopo ke go beakanya ditekanyetšo (patšete) tša profense. Modiro wa bobedi o mogolo ke go bona gore go na le tšhelete ya go phethagatša ditekanyetšo tšeo. Mo go nyakega leano le lebotse la go laola le tshepedišo ya mašeleng a. Mo ke fao go tsenago dipanka ka mafarahlahla a tšona a theknotši yeo e dirišwago go laola tirišo ya tšhelete,” gwa realo molaolalenaneo, Mtšana Portia Semenya, ka Labobedi la 17 Phato (Agosetose) 2021 nakong ya ge Kgoro ye e tsebiša panka e ntshwa ya go ya go laola mašeleng a mmušo.
MMUŠO WA LIMPOPO O THWALA PANKA E NTSHWA
“Taba ya go thwala moabaditirelo tša panka wa profense ga se taba e ntshwa. Ye ke taba yeo e diregago mengwaga e mengwe le e mengwe e mehlano. Molao wa PFMA le e mengwe e re gapeletša go fetola baabi ba ditirelo tša panka go fa dipanka ka moka sebaka sa go abela mmušo ditirelo tše bjalo. Moabaditirelo wa rena wa go feta e be e le panka ya ABSA yeo kwano ya rena le yona e fedilego mafelelong a Mosegamanye (Julae) 2021. Panka e ntshwa yeo e tla abago ditirelo tša panka tša profense ya Limpopo ke Standard Bank. Go ba le phenkgišano ya go gakgamatša magareng ga baabaditirelo fao, bjalo ka mmušo, re beago dinyakwa tša rena tafoleng,” gwa realo Hlogo ya Kgoro, Mna Gavin Pratt, ge a hlalosa ka fao baabaditirelo ba hlaolwago ka gona.
Pratt o re lebaka la go emiša konteraka ya yona le ABSA ga se ka gobane panka yeo e be e sa dire mošomo wa yona gabotse – lebaka ke gore konteraka e fedile. Mmušo o tla ba o sa tšwela pele go šoma le ABSA go feleletša tše dingwe tšeo di šaletšego morago. Ga se la mathomo Standard Bank e humana modiro wa go ba Panka ya Mmušo wa Limpopo. Wo ke modiro wo dipanka tša go fapana di šielanago ka wona nako le nako.
“Kwano ya rena le Standard Bank e fapana le dikwano tšeo re bilego natšo le dipanka dinakong tša go feta. Dinakong tša go feta, re be re nyaka feela panka yeo e ka re abelago ditirelo tša panka ntle le go nyaka se sengwe gape go tšwa go panka – fela esego nakong ye. Kwano ya rena le Standard Bank ke ya mmušo wo o nyakago panka yeo e tsenyago letsogo go fetola le go hlabolla badudi ba profense. Re nyaka panka yeo e tlago re thuša go godiša ekonomi ya profense go re thuša go hlola mešomo, kudu magareng ga baswa. Re nyaka panka yeo e tla thušago go hlabolla le go godiša borakgwebopotlana bao e lego mothopo o mogolo lefaseng wa go hlola mediro e meswa. Kwano ya rena ke ya dikgwedi tše 45 mme e ya go fihla mafelelong ka Moranang (Aporele) 2025,” Pratt a realo a hlalosa ka go naba mabaka ao a dirilego gore ba kgethe Standard Bank le nako ya konteraka.
“Bjalo ka panka re thabile kudu go fiwa monyetla wo wa go ba panka ya mmušo wa Limpopo. Re ikemišeditše go šoma ka maatla go aba ditirelo tša maemo a godimo go badudi ka moka ba profense,” gwa realo Mna Oscar Siziba yo e bego e le moemedi wa Standard Bank, nakong ya ge a iphetolela. “Re na le lenaneo le maatla la go thekga le go hlabolla borakgwebopotlana mme re nyaka go bona lenaneo le le atlega. Re ya go thuša le go hlahla borakgwebopotlana ka thekgo ya ditšhelete eupša le ka tlhahlo yeo e tlago matlafatša le go hlabolla dikgwebo tša bona ka tsebo le maleatlana a taolo. Re rata go raloka karolo ya go bonala go tlhabollo le kgodišo ya ekonomi ya profense ye. Senyakwa sa mmušo sa gore badudi ba dinagamagae le ba metsana e mennyane ya kua thoko ba nyaka ditirelo tša panka, re se kwele. Re ya go katološa ditirelo tša panka gore re kgone go hlankela badudi ba dinagamae le ba metsana e mennyane ya kua thoko. Mararankodi a rena a theknolotši ya dikgokagano a malala’alaotšwe go abela bohle ditirelo. Bjalo ka panka, re lokile ebile re ikemišeditše,” a realo ka maikemišetšo.


text:
141Morena o file Moshe 2
Mar. 1:44
Luk. 5:14
17:14
melawana ye mabapi le go hlwekišwa ga motho yo a alafilwego bolwetši bja letlalo bja go mo tšhilafatša. Ka letšatši le a tlago begwa gore o hlwekile, a tlišwe go moprista, 3gomme moprista a mo ntšhe mešašeng, mme a mo hlahlobe. Ge motho yoo a fodile, 4moprista a laele gore go tlišwe dinonyana tše pedi tše di phelago tše di hlwekilego, gotee le kotana ya mosedere, le thapo ye khubedu, le motšitlo wa hisopo. 5Moprista a laele gore ye nngwe ya dinonyana tšeo e bolaelwe ka moruswing wo o swerego meetse a a sa tšogo gewa mothopong. 6A tšee yela ye nngwe nonyana a e ine gotee le kotana yela ya mosedere le thapo ye khubedu le hisopo ka mading a nonyana yela ya go bolawa. 7Moprista a foke motho yoo a tlilego go hlwekišwa bolwetšing bja letlalo ka madi ao gašupa, gomme a bege gore o hlwekile. A lese nonyana yela e phelago e fofele nageng. 8-9Motho yoo a hlatswe diaparo tša gagwe, a ipoole moriri le maledu le dintšhi le maboya ka moka mmeleng wa gagwe, a be a hlape mmele; ke mo a tlago ba yo a hlwekilego. A ka tla mešašeng, eupša o swanetše go dula ka ntle ga mošaša wa gagwe matšatši a a šupago. Ka letšatši la bošupa a ipoole gape; a hlatswe diaparo tša gagwe gomme a hlape mmele; ke gona e tlago ba yo a hlwekilego.
10Ka letšatši la seswai a tliše dikgapana tše pedi le kwanyana e tee ya tshadi ya ngwaga o tee tše di se nago bosodi, le bupi bja dikilokramo tše tharo bjo bo hlakantšwego le makhura a mohlware e le kabelo ya bupi, le karolo ya boraro ya litara ya makhura a mohlware. 11Moprista a iše motho yoo le dikabelo tšeo mojakong wa Tente ya bodulo bja Morena. 12Ke moka a tšee kgapana e tee le karolo yela ya boraro ya makhura a mohlware a dire sehlabelo sa tefelo ya dibe. A di abele Morena e le mpho ye e fiwago yena ka tsela ye e itšeng. 13A bolaye kgapana felo mola diruiwa tša dihlabelo tša tshwarelo ya dibe le tša dihlabelo tša go tšhungwa ka moka di bolaelwago gona. O swanetše go dira seo ka gobane sehlabelo sa tefelo ya dibe ke sa go lewa ke moprista, go no swana le sehlabelo sa tshwarelo ya dibe, mme ke se sekgethwakgethwa. 14Moprista a tšee madi a mangwe a kgapana a tlotše lerephu la tsebe ya la go ja, le monwana wo mogolo wa letsogo la go ja, le monwana wo mogolo wa leoto la go ja la motho yo a tlilego go begwa gore o hlwekile. 15Moprista a tšee makhura a mangwe a mohlware a itšhelele ona ka seatleng sa la mpogošo, 16a ine monwana wa la go ja go ona, gomme a foke ka ona gašupa fao pele ga Morena. 17A tšee makhura a mangwe ka seatleng sa gagwe le madi a mangwe a kgapana a tlotše lerephu la tsebe ya la go ja, le monwana wo mogolo wa letsogo la go ja, le monwana wo mogolo wa leoto la go ja la motho yo a tlilego go begwa gore o hlwekile. 18Moprista a tšhele makhura a a šetšego ka seatleng sa gagwe godimo ga hlogo ya motho yoo. E be gona go mo phethela tiro ya poelano moo pele ga Morena.
19Ke moka moprista a dire sehlabelo sa tshwarelo ya dibe, gomme ka mokgwa wo a boelanye mohlwekišwa le Morena. Ka morago ga moo a bolaye seruiwa sa sehlabelo sa go tšhungwa ka moka, 20mme a se tliše le kabelo ya bupi aletareng. Ka tsela ye moprista a boelanye motho yoo le Morena, gomme motho yoo e tla ba yo a hlwekilego.
21Ge motho yoo a diila mme a se ne sa gagwe, a tliše kgapana e tee e le sehlabelo sa tefelo ya dibe, mpho ye e fiwago Morena ka tsela ye e itšeng, gore a tle a boelanywe le Morena. A tliše bupi bja kilokramo e tee bjo bo hlakantšwego le makhura a mohlware e le kabelo ya bupi, le karolo ya boraro ya litara ya makhura a mohlware. 22A tliše le mekuru ye mebedi goba maeba a mabedi, le lengwe e be la sehlabelo sa tshwarelo ya dibe, le lengwe e be la sehlabelo sa go tšhungwa ka moka. 23Ka letšatši la seswai la go hlwekišwa ga gagwe a a tliše go moprista mojakong wa Tente ya bodulo bja Morena moo Morena a lego gona. 24Moprista a tšee kgapana yeo le makhura a mohlware mme a di abele Morena e le mpho ye e fiwago yena ka tsela ye e itšeng. 25A bolaye kgapana yeo, gomme a tšee madi a mangwe a yona a tlotše lerephu la la go ja la tsebe ya motho yoo, le monwana wo mogolo wa letsogo la gagwe la go ja, le monwana wo mogolo wa leoto la gagwe la go ja. 26Moprista a itšhelele makhura a mangwe ka seatleng sa a mpogošo, 27gomme ka monwana wa letsogo la gagwe la go ja a foke ka ona gašupa moo pele ga Morena. 28A tšee makhuranyana a mangwe ka seatleng sa gagwe a a tlotše mola a tloditšego madi: lerephung la la go ja la tsebe ya motho yoo, le monwaneng wo mogolo wa letsogo la gagwe la go ja, le monwaneng wo mogolo wa leoto la gagwe la go ja. 29A tšhele makhura a a šetšego ka seatleng sa gagwe godimo ga hlogo ya motho yoo, mme ka tsela ye a mo phethele tiro ya poelano moo pele ga Morena. 30-31Ka morago a dire sehlabelo sa tshwarelo ya dibe ka mokuru o tee goba leeba le tee, gomme ka le lengwe a dire sehlabelo sa go tšhungwa ka moka gotee le kabelo ya bupi. Ka tsela ye moprista a boelanye mohlwekišwa le Morena. 32Wo ke molao wo o swanetšego go phethwa ke motho yo a nago le bolwetši bja letlalo bja go mo tšhilafatša, eupša a se ne dilo tša mehleng tše di nyakegago tša go hlwekišwa ga gagwe.
33Morena o file Moshe le Arone 34melawana ye e latelago mabapi le mengwako ye a ka e tšhelago mouta wa go tšhilafatša. Melawana ye e be e swanetše go phethwa ka morago ga ge setšhaba sa Israele se tsene nageng ya Kanana, yeo Morena a bego a ile go ba fa yona. 35Mang le mang yo a bonago se se swanago le mouta ka ngwakong wa gagwe a botše moprista ka sona. 36Moprista a laele gore se sengwe le se sengwe se tlošwe ngwakong pele ga ge a tsena go tlo lekola selo seo; go sego bjalo se sengwe le se sengwe ngwakong se tla tšhilafala. Ke moka a tsene ka ngwakong 37mme a lekole selo seo. Ge go le makonko a botalanyana bja lehlare goba a bohubetšwana a a bonalago a eja leboto, 38a tšwe ngwakong mme a o tswalele matšatši a a šupago. 39Ka letšatši la bošupa a boe mme a o lekole gape. Ge selo seo se keketše mabotong a ngwako, 40a laele gore maswika ao selo seo se hwetšwago go ona a tlošwe, a lahlelwe lefelong le lengwe le le tšhilafaletšego tirelo ka ntle ga motse. 41Ka morago ga moo a laele gore maboto ka moka a gopše ka gare mme thogorogo ye e tšwago moo e tšhollelwe lefelong le le tšhilafaletšego tirelo ka ntle ga motse. 42Go šomišwe matlapa a mangwe go ema ale a go tlošwa legato, mme go šomišwe mobu wo mofsa go ritela maboto ao gape.
43Ge selo seo se ka rotoga gape ka ngwakong ka morago ga ge matlapa ale a tlošitšwe mme ngwako o gopilwe o ritetšwe gape, 44moprista a ye go lekola. Ge se kekile, ke mouta wa go tšhilafatša mme ngwako o tšhilafetše. 45O swanetše go phušolwa, gomme matlapa a wona le dikota tša wona le mobu ka moka wo o bego o o ritetše di swanetše go thothelwa ka ntle ga motse felo mo go tšhilafaletšego tirelo. 46Mang le mang yo a ka tsenago ka ngwakong woo mola o sa tswaletšwe o tla be a tšhilafetše go fihlela mantšiboa. 47Yo a ka robalago goba a jela ka ngwakong woo o swanetše go hlatswa diaparo tša gagwe.
48Ge e ka re ge moprista a tlile go lekola, a hwetša mouta o se wa rotoga gape ka morago ga ge ngwako o ritetšwe, a bege gore ngwako woo o hlwekile, ka gobane mouta o tlošitšwe. 49Go hlwekiša ngwako a tšee dinonyana tše pedi, le kotana ya mosedere, le thapo ye khubedu, le motšitlo wa hisopo. 50A bolaele ye nngwe ya dinonyana tšela ka moruswing wo o swerego meetse a a sa tšogo gewa mothopong. 51Ka morago ga moo a tšee kotana ya mosedere, le hisopo, le thapo ye khubedu, le nonyana yela e phelago, a di ine ka mading a nonyana yela e bolailwego, le ka meetseng ale, mme a foke ngwako woo gašupa. 52Ka tsela ye a hlwekiše ngwako ka madi a nonyana, le ka meetse ale, le ka nonyana ye e phelago, le ka kotana ya mosedere, le ka hisopo, le ka thapo ye khubedu. 53Ke moka a lese nonyana yela e phelago e fofele nageng e tloge motseng. Ka tsela ye a phethele ngwako woo tiro ya poelano, gomme ngwako e tla ba wo o hlwekilego.
54Ye ke melao mabapi le malwetši a letlalo a go tšhilafatša, 55-56le dirurugi goba dikaku goba ditswata, le mouta diaparong le nywakong. 57Melao ye e laetša ge selo se tšhilafetše goba se hlwekile.


text:
161
Bjale ke tla tabeng ya dimpho tše di ntšhetšwago badumedi ba ba lego Jerusalema. Le lena le dire ka mo ke laetšego diphuthego tša Galatia. 2Ka letšatši la Sontaga mongwe le mongwe a beele tšhelete ye nngwenyana thoko go ya ka poelo ya gagwe, gomme a e kokotletše, gore mohla ke etla e se be gona go ntšhwago ditšhelete. 3Ge ke tlile, banna ba le ba kgethilego ke tla ba roma ka mangwalo gore ba iše dimpho tša lena Jerusalema. 4Ge e le gore go a swanela gore le nna ke ye, gona ke tla ya le bona.
5
Ke tla tla go lena ka tsela ya Matsedonia, ka gobane ke ikemišeditše go yo feta gona. 6Mohlomongwe moo go lena nka dula sebakanyana, mohlomongwe ka ba ka fetša marega moo, ya ba gona le tlago mphelesetša mo ke tlago ba ke nyaka go ya gona. 7Gobane ga ke rate go le bona fela ke feta; ke holofela gore ge Morena a dumela ke tla ba le lena lebaka le leteletšana.
8
Doit. 16:9-11
Motseng wa Efeso ke tla dula go fihlela letšatši la Pentekoste. 9Gobane ke mo ke bilego le sebaka se sebotse sa go bega molaetša wa Modimo wo o kago sokolla batho ba bantši, le ge ba ba nkganetšago le bona e le ba bantši.
10
Ge Timotheose a ka tla moo go lena, le mo sware gabotse, ka gobane ke modiredi wa Morena bjalo ka nna. 11Go se be le yo a mo nyatšago, gomme le mo felesetše a sepele a iketlile, a be a boele mono go nna, gobane nna le badumedikanna re mo letetše.
12Ge e le ngwanaborena, Apolose, yena ke gantši ke mo tutuetša gore a le etele a na le bana ba borena ba bangwe, fela le gatee o be a sa rate go tla gonabjale. Eupša mohla a hwetšago sebaka o tla tla.
13Phafogang, le tieng tumelong, le beng le sebete, le tiiše maatla. 14Tšohle tše le di dirago le di dire ka lerato.
15
Tša Stefanase le ba lapa la gagwe le a di tseba; gape ke bona Bakriste ba go sokologa pele mo nageng ya Agaya, gomme ba ikgafetše go direla badumedikabona. Ke le kgopela e le ruri, banabešo, 16gore le dumele go laolwa ke ba babjalo le bohle ba ba itapišago mme ba šomago le bona.
17Ke thabetše ge Stefanase le Fortunatose le Agaikose ba tlile, ka gobane ba le eme legato, lena le sego gona, ka ge ke be ke le hlolosetše 18gomme ba ile ba nkhomotša bjalo ka ge le lena ba ile ba le homotša. Batho ba babjalo ba swanetše go elwa hloko.
19
Diphuthego tša naga ya Asia di re le dumele. Akhwila le Prisila le phuthego ye e tsenelago ka lapeng la bona, bona e lego badumedikalena, ba re le dumele kudu. 20Badumedi ka moka ba ba lego mo ba re le dumele.
Le dumedišaneng ka go atlana, gona go bontšhago go ratana ga badumedi.
21Le nna ke ngwala ka seatla sa ka ke re: Paulose o a le dumediša.
22Ge go na le yo a sa ratego Morena, a a rogakwe!
Morena, etla!
23Morena Jesu a le gaugele.
24Lerato la ka le be le lena bohle ka Kriste Jesu.


text:
Ka 8 Moranang 1933, ba ribollotše lebitla la go makatša kudu la setlogo seo se sa tsebjego, se tletšego didirišwa tša gauta, e be e dirilwe godimo ga tlhora ya leswika la tlhago ya mošate wa ka nageng ya lešoka, bjale e tsebjago bjalo ka ya Mmušo wa ka Mapungubwe, e dutše e lebetšwe go feta dingwagakgolo tše šupa.
Karolo ye e be e le Mmoto wa Mapungubwe gomme e bolela kanegelo ya katlego ya mošate wa Ngwaga ya Tshipi ka Limpopo o o bego o buša ke kgoši ya Afrika ka mengwaga e nyakilego go ba ye sekete ye fetilego. Go etela ka Mmotong wa Mapungubwe, lefelo leo baepi ba dilo tša kgale ba epollotšego tšhukudu ya gauta ya setumo, lefelo la go makatšago le kgauswi le sefero, legae la tšhukudu ya gauta, ke ye filwego!Translated by Lebogang Sewela


c: text/plain

text:
Wo ke molaetša wo mobotse wa go e feta ka moka!
Bibele ke eng, le gona ke ka lebaka la eng ke swanetše go e bala?
Bibele ke puku ya Modimo yeo ka yona a bolelago le rena. Re theeletša Lentšu la gagwe gomme ra ithuta gore o nyaka re phela bjang. Ka lebaka la gore Lentšu la Modimo le a phela, le na le maatla a go re fetola.
Ka gona, go bala Bibele go ka fetola bophelo bja ka? E le gore Bibele gabotsebotse e bolela ka eng?
Bibele ke puku ya histori, puku ya molao ebile ke puku yeo e tletšego ka dikanegelo, theto, dithuto tša bophelo le mantšu a khomotšo. Eupša sa go di feta ka moka ke gore ke kanegelo ka ga lerato leo Modimo a nago le lona go nna le wena.
Eupša ke puku ye kgolo. Na nka e thoma kae?
Le ge e le gore Bibele ke puku ye kgolo go di feta ka moka, nnete ke gore ke kgoboko ya dipuku tše dingwe. E na le palomoka ya dipuku tše 66.
Nka se tsoge ke kgonne go bala dipuku tše dintši ka mokgwa wo bophelong bja ka!
Iketle! Nagana se bjalo ka bokgobapuku bja dipuku mo o kgethago gore o nyaka go bala efe. Ga se gore o swanetše o di bale ka moka ka nako e tee. O ka bala ditemana tše mmalwa goba dikgaolo tša puku e tee ka nako e tee.
Eupša go tla direga eng ge eba ga ke e kwešiše?
O se ke wa itlhoboga ka pela. Kanegelo ke lefelo le le botse mo o ka thomago gona go bala! O tla makatšwa ke ke ka tsela yeo go lego bonolo ka gona.
Go lokile! A re leke!
A re thome ka kanegelo ya mošemane yo a tšhabilego gae ka go *Lukase ^15:°11-14.
Morwa yo a timetšego
11 Jesu a tšwela pele a re: “Go kile gwa ba le motho yo mongwe a na le barwa ba babedi. 12 Yo monyenyane a re go yena: ‘Tate, mphe kabelo ye e ntebanego ya lefa la gago.’ Ke moka monna yola a abaganyetša barwa ba gagwe ka babedi lefa. 13 Ge go fetile matšatši a se makae morwagwe yo monyenyane a rekiša kabelo yohle ya gagwe, gomme a tloga. A ya nageng ya kgole moo a fihlilego a senya tšhelete ya gagwe ka bohlaswa, 14 a e fetša taa. Ke ge naga yeo e welwa ke tlala ye kgolo, mme a thoma go hloka.”
Bjalo gwa direga eng?
Wena o tla ikhweletša seo! Bala *Lukase ^15:°11-32.
Na ke ile go dira seo bjang? Ga ke tsebe le gore ke thome kae!
Wena latela fela ditaelo ka go karolo ya “Phuruphutšo ya Bibele”.
E ka ba se se boima? Ga se ka ka ka dira se peleng.
Go swana fela le go ithuta go ragela paesekela! Ka ponyo ya leihlo, o tla be o šetše o tlwaetše. Ka gona, bula Bibele ya gago gomme re sepele!
Itokiše, tiiša, sepela!
Go phuruphutša Bibele go ama *puka, ^kgaolo, le °temana. The easiest way to learn, is to try and find a specific example: so let’s find *Lukase ^15:°11-32.
Mmalo! Mebala e dira gore se se be bonolo!
Lebelela maswao a * ^ ° dikrining tše ntsho le tše tšhweu.
Gopola gore go na le Testamente ye Tala le Testamente ye Mpsha.
Lekola letlakala la dikagare ka mathomong a Bibele ya gago. Lebelela *Lukase! E ka go Testamente ye Mpsha. Eya go letlakala la lehlakoreng la go ja.
Ke e hweditše!
Hwetša nomoro ya kgaolo – nomoro ye koto mathomong a kgaolo ye nngwe le ye nngwe. Fetlolla matlakala go fihlela o hwetša ^Kgaolo ya 15.
Ke e hweditše! Bjalo ke dira eng sa go latela?
Na o bona dinomoro tše nnyane go mothalo o mongwe le o mongwe wa diteng?
Ee, ke di hweditše!
Dinomoro tše di laetša ditemana. Mo mohlaleng o re nyaka go bala go tloga go °temana ya 14. Tšwela pele ka go bala go fihlela o fihla go °temana ya 32. Tšea nako ya gago!
Go lokile! Ke feditše! Monna, buti ola wa gagwe o nkgopotša sesi wa ka! Ga a re selo ...
O nyaka go hwetša eng ga bjale?
Go lokile! Bjalo ke hwetša kae “Tata Wešo”?
Gore o hwetše “Thapelo ya Morena” lebelela *Mateu ka letlakaleng la dikagare. Ke puku ya mathomo ka go Testamente ye Mpsha. Bjalo lebelela nomoro ye koto ^6.
Bjalo hwetša dinomoro tše nnyane go tloga go °9-13.
Ke yeo o e hweditše!
Ga se go be boima gakaalo!
Bjalo ka gore o kgonne go hlola meleko ye ye mebedi ya mathomo ka dihlora, o ka se palelwe ke go hwetša le go bala tšhupetšo efe goba efe go gongwe le go gongwe ka gare ga Bibele. Itlwaetše se ka go lebelela ditemana ka moka ka gare ga tlhahli ye!
Go lokile! Ke thome kae?
O nyaka go tseba gore tše ka moka di thomile kae? Bala dikgaolo tše tharo tša mathomo tša puku ya Genese. Ye ke puku ya mathomo ka gare ga Bibele ebile e ka go Testamente ye Tala. Thoma ka Kgaolo ya ^1 temana ya °1 1 gomme o tšwele pele go fihla go Kgaolo ya ^3.
Na e kaba ke mo Adamo le Efa ba kopanago le noga?
Ee, eupša o ka kgona go bala ka ga se ka moka le tše dingwe tše dintši ka gare ga dikgaolo tše.
Gomme ge ke nyaka khomotšo le tlhahlo?
Leka Dipesalome. O ka lemoga tše dingwe tšeo di tsebegago kudu, go swana le *Pesalome ^23 le *Pesalome ^121.
Ee ke a tseba “Morena ke modiši wa ka …”!!!
Seo se a thabiša! Bjalo tšwela pele ka go bala go feta mo.
Go swana le eng?
Ge o nyaka go tseba tše ntši ka ga bophelo bja Jesu le barutiwa ba gagwe, thoma ka go bala puku ya Lukase.
Na o be o tseba gore dipuku tše nne tša mathomo tša Testamente ye Mpsha di bitšwa dipuku tša Ebangedi? Dipuku tše di anega tša bophelo bja Jesu lefaseng go tloga mathomong go fihla mafelelong.
Tšeo ke ditaba tša go kgahliša!
Ka nnete! Se ke seo lentšu le “Ebangedi” le se bolelago! A re thome ka puku ya Lukase. Puku ye e anega kanego ya bophelo bja Jesu le mediro ya gagwe lefaseng: ka fao a fodišitšego batho ka gona, seo a ba rutilego sona ka mmušo wa Modimo gomme ya felela ka papolo ya gagwe, go tsogeng ga gagwe bahung le thotogelo ya gagwe go ya legodimong.
Eupša ke nyaka go tseba gore Jesu o rileng!
Bala *Mateu dikgaolo tša ^5, ^6 le ^7. Mo dikgaolong tše Jesu o re botša gore re ka phela bjang, re ka swara batho bjang le ka mokgwa wo re ka kgonago go lebelela bophelo ka leihlo le lebotse ka gona. Dipuku tša Mateu, Markose le Johanese le tšona di re anegela ka bophelo bja Jesu lefaseng.
Ge go le bjalo Bibele yona e nthuša bjang mo bophelong bja ka bja ka mehla?
Bibele ke lengwalo ka ga lerato la Modimo go rena! Šomiša mabokgoni a gago a go phuruphutša go hwetša mangwalo a a lerato ka Bibeleng.
*Pesalome ^36:°5-9 - Bala ka ga botho bja Modimo.
*Pesalome ^139:°15-16 - O bopilwe ke Modimo ka letsogo la gagwe!
*Baroma ^8:°38 - Modimo a ka se tsoge a re lahlile!
*1 Johanese ^4:°19 - Re a rata ka gobane Modimo a thomile ka go re rata.
Na o be o tseba gore Bibele e bjalo ka dijo tša moya?
Se se direga bjang?
Bala *Johanese ^6:°35.
Na o ka kgona go gopola dijo ka moka tše o di jelego bophelong bja gago ka moka?
O swanetše go ba o tšea metlae!
Eupša ntle ga dijo tša gago tša ka mehla nka be o se wa tia le go phela gabotse. Se se swana le Bibele. O ka no se gopole dilo ka moka tše o kilego wa di kwa goba wa di bala go tšwa go Lentšu. Eupša moya wa gago o be o tla be o eja eng ge o ka tingwa Lentšu la Modimo?
Na Bibele ga se ya tlala ka melawana le melao? Na go tla direga eng ge nka tshela melawana le melao ye?
Na o be o tseba gore go šala melawana yeo e filwego ka gare ga Bibele morago go no swana le go raloka papadi?
Na e ka ba o ra go swana le kgwele ya maoto goba kgwele ya diatla?
Melao ga ya direlwa fela go fa mang le mang sebakanyana, eupša e diretšwe gape le go go šireletša le go go hlahla. Modimo o re file melao gore re kgone go bolokega le go re bontšha gore re phele bjang. Lebelela *Eksodose ^20:°3-17 ka go šomiša dikhouto tša mebala (goba maswao) le ka go latela magato a 1-3!
Ka gona, gore o kgone go bapala papadi, o swanetše o ithute melawana?
O boletše gona! Ka gona, peakanyo ya leano la papadi ya Modimo ke ye.
*Eksodose ^20:°3
Molao wa 1:
Modimo o tla pele ga dilo ka moka!
*Eksodose ^20:°4-5
Molao wa 2:
Modingwana wa gago ke mang?
*Eksodose ^20:°7
Molao wa 3:
Hlokomela leleme la gago!
*Eksodose ^20:°8-10
Molao wa 4:
Ikhutše ka letšatši la bošupa – seo ke taelo!
*Eksodose ^20:°12
Molao wa 5:
Hlompha batswadi ba gago!
*Eksodose ^20:°13
Molao wa 6:
O se ke wa bolaya!
*Eksodose ^20:°14
Molao wa 7:
Monagano le mmele wa gago di phele di hlwekile!
*Eksodose ^20:°15
Molao wa 8:
Go utswa ke sebe!
*Eksodose ^20:°16
Molao wa 9:
Bolela nnete!
*Eksodose ^20:°17
Molao wa 10:
O se ke wa ba le lehufa!
Ke melao ye mentši!
Gomme o bale khutsofatšo yeo e dirilwego ke Jesu ka ga molao ka go *Mateu ^22:°37-40!
Na gabotsebotse sebe ke eng?
Nagana ka ga sebe bjalo ka phošo goba go palelwa ke go nweša nno! Lebelela molao ka go *1 Bakorinte ^9:°24-27
Ka gona, sebe se ra go se raloke papadi go ya le ka melao?
Ke a bona bjale. Lebelela *Johanese ^3:°16-17
Sefapanong, Jesu o tšholotše madi a gagwe gore re kgone go lebalelwa dibe tša rena. Papolo ya gagwe e re dumelela go thoma ka leswa. Modimo o phumotše dibe tša rena ka moka!
Ka gona ge re mo fošetša ga se gore “ke mafelelo a papadi”?
Go bjalo! Ke seo re se bitšago botho bja Modimo le kgaogelo ya gagwe. E re ke go swantšhetše se ka tsela ye:
Lebelela ditemana tše go bona seo ke bolelago ka sona.
*Pesalome ^32:°1-5
*Mateu ^18:°21-22
*2 Bakorinte ^2:°7 Lebalela ba bangwe.
Na ke swanetše go bala Bibele ga kae?
Ge eba ke dijo tša moya, gona go kaone go e bala gantši ka mo o ka kgonago. Ge e le gore ka nnete o nyaka go tia tumelong, o swanetše o e bale! Dira seo Jesu a se dirilego:
Ka letšatši le le latelago a tsoga e sa le bošego. A tloga a ya felo mo go se nago motho, a fihla a rapela.
*Markose ^1:°35
Hlokomela. Go se be le mogala wa selula goba TV tšeo di ka go tšeelago šedi!
Temošo!
Go bala Bibele go ka fetola bophelo bja gago!
Bjalo ka Lentšu la Modimo, e go beela melao ya go phela le gona go go bontšha ditlamorago tša boikobo le go se kwe.
Ka gona, ge nka dira sebe nka ikweša bohloko gammogo le batho ba bangwe!
Go bjalo! Eupša go feta moo, se se re bontšha lerato la Modimo leo le sa felego gammogo le tshwarelo ya gagwe.
Karolo ye botse ke gore, ka leano la papadi ya Modimo, re bafenyi ka moka!
Go bjalo!
Gopola!
O ngwana wa Modimo - *Johanese ^1:°12
Modimo o go file morwa wa gagwe gore o phologe! - *Johanese ^3:°16
Le maloko a mmele wa Jesu - *1 Bakorinte ^12:°27
O bolokegile gobane ga go yo a ka go kgaogantšhago le lerato la Modimo - *Baroma ^8:°35-39
O motho ka lebaka la gore Modimo a go kgethile - *Johanese ^15:°16
Go a thabiša!
Jesu ke Mohlala wa gago gore o latele lenaneo la papadi ya Modimo la bophelo bja gago!
Gopola, tsela ya gago ya phološo ke *Johanese ^3:°16.
O a tseba ke eng? Ke fela pelo ya go thoma go bala Bibele ya ka gore ke tle ke kgone go latela lenaneo le Modimo a mpeetšego lona bophelong bja ka!
Bodutu: Pesalome 40:1-3
Boikano: Jakobose 3:8-9
Go hloka maitshwaro: Baefeso 5:15-18
Go ratana: 1 Petrose wa 1 4:8
Kgatelelego: Baroma 8:28-39
Kgatelelo ya sethaka: Diema 1:8-19
Lesebo: Baefeso 4:29
Mmele: 1 Bakorinte 6:19-20; 15:35-57
Moleko: 2 Timotheose 2:22
Pefelo: Baefeso 4:31
Tlalelo: Pesalome 46
Tlhatselo: Ditiro 1:8
Published and distributed by the
bible society
of south africa
www.biblesociety.co.za
ISBN 978-0-7982-1988-4 (Epub)
ISBN 978-0-7982-1989-1 (Mobi)
ISBN 978-0-7982-1990-7 (PDF)


text:
101Nna Paulose ka nama, yo go thwego ke kwana ge ke le gare ga lena, eupša ke tau ge ke le kgole le lena, ke le kgopela ka boleta le botho bja Kriste. 2Ke a le rapela, mohla ke etla go lena le se nkgapeletše gore ke be tau go lena, gobane ke bona gore tau yona nka no ba yona go bao ba rego re hlohleletšwa ke tša nama. 3Gape le ge re phela mo lefaseng, ga se gore ge re elwa re hlohleletšwa ke tša lefase. 4Dihlabani tše re lwago ka tšona ga se tša lefaseng, ke tša Modimo tše maatla, tše re di filwego go pšhatlaganya dibo ka tšona. Re fenya ba ditshele ka dipolelo, 5le ba go ikgantšha ba go gana molaetša wa Modimo. Re leka go dira gore batho ba nagane tše di kgahlago Kriste. 6Ge le šetše le bontšhitše go theeletša Kriste ka mokgwa wo o phethegilego, rena re tla be re itokišeditše go otla mang le mang yo a sa theeletšego.
7Taba di a ipola! Ge motho a ipotša gore ke wa Kriste, a inagane gabedi, a tsebe gore le rena re ba Kriste bjalo ka yena. 8Gobane le ge eba ke kgantšha maatla go feta tekanyo ao Morena a mphilego ona, maatla a go le aga, e sego go le phuma, ga go nteše dihlong. 9Fela ga ke nyake go bonala nke ke a le tshošetša ka mangwalo a ka. 10Go thwe: “Mangwalo a Paulose a bogale ebile a a hlaba, fela ge a le mo ka nama o boleta le tše a di bolelago di a nyatšega.” 11Motho wa go realo o swanetše a kwešiše gore tše re di ngwalago ka mangwalong re le kgole ga di fapane le tše re tlago di dira ge re le moo go lena.
12Rena ga re na sebete sa go ipala goba go ipapetša le ba ba iponago e le ba bagolo. Bona ke ditlaela, ka gobane ba itekanya ka tekanyo ye ba ipeelago yona, le gona ba ipapetša le bona ka bobona. 13Ge e le rena, re ka se ithete go feta tekanyo, go itheta ga rena go tla ya le mellwane ye Modimo a re beetšego yona, gomme yona e akaretša le modiro wa rena moo go lena. 14Ka gona ga se ra tshela mollwane ka go tla go lena. Gabotse e bile rena ba mathomo ba go tla go lena ka Ebangedi ya Kriste. 15Ka fao ga re ithete ka modiro wo o dirilwego ke ba bangwe, modiro wo o dirilwego ka ntle ga mellwane ye re e beetšwego. Re holofela gore tumelo ya lena e tla gola, mme le maemo a rena moo go lena a phala ale a pele, re ntše re sa tshele mellwane ye re e beetšwego. 16Ra kgona re yo bega Ebangedi dinageng tše di lego ka ntle go tša lena, gomme ra se kgantšhe tše di šetšego di dirilwe ke ba bangwe mafelong a mangwe. 17
Gape Mangwalo a Makgethwa a a bolela a re: “Yo a ikgantšhago a ikgantšhe ka tše di dirilwego ke Morena.” 18Gobane yo a swanetšego go amogelwa ga se yo a ithetago, eupša ke yo a retwago ke Morena.


text:
E nngwe ya dithuto tšeo ke nagaganago gore bontši bja rena re a e tseba ka twatši ya khorona, ke gore e kwana le fao go nago le ditšhila. Go sa kgathalege gore na o di bitša ditšhila goba matšhila, fao twatši ya khorona e humanago matšhila, ke fao e nabago maoto Molepo ka go kwešiša gore e fihlile gae. Thuto yeo e tšwelelago go baetapele ka moka ke ya go re ‘hlapa diatla bonnyane metsotswana ye 20’, ‘tlotša diatla ka sebolayaditwatši kgafetšakgafetša’. Ka gona, karolo ya ntwa kgahlanong le leuba la twatši ya khorona, ke ntwa kgahlanong le ditšhila! Ga go dire bjoko goba tlhaologanyo gore o lwantšhe go phatlalala ga twatši ya khorona fela wa se laetše go tshwenywa ke matlakala le matšhila ao a tletšego gohle. Ntwa kgahlanong le twatši ya khorona ke ntwa kgahlanong le ditšhila!
NA KE BOIKARABELO BJA MANG?
Mo lefaseng go na le mafelo ao e esego a motho yo tee yo a itšego eupša e lego a rena ka moka… mafelo ao go ka thwego ke a setšhaba, go akaretšwa tikologo ya rena. Baetapele go tšwa makaleng a go fapana ka moka ….gohle go tsene ‘go fothela’ ka dibolayaditwatši. Lekaleng la thuto, diofisi, diphapoši le mafelo a botshwelamare di fothetšwe. Maokelong, mafelo a go tsena goba go dula balwetši a fothetšwe, mafelo a go alafela, mafelo a go apea le gohle go fothetšwe …go hlwekišitšwe. Lekaleng la dinamelwa, dipase, dithekisi, ditimela di fothelwa kgafetšakgafetša le mafelo ao batho ba namelago go fothelwa kgafetšakgafetša. Ke mefothelo mo…mola le gohle.
Fela go na le mafelo a mangwe ao go sa bolelwego selo ka wona…mafelo ao le wona go ka thwego ke a setšhaba – magahlano a ditsela le fao batho ba emišago dinamelwa. Le ge go na le magahlano a mantši a ditsela, go na le magahlano a magolo fao ditsela di aroganang go ya mafelong a go fapana. Mafelo a mabjalo a ratwa ke barekiši ba mebileng le batho ba go emiša dinamelwa gore ba tšewe kgopu. Mafelong a mabjalo go ema batho ba mehutahuta go akaretšwa ba go phela gabotse le ba go lwala. Ge ba emetše dinamelwa bjalo, batho ba a ja…ba a nwa…ba phuthela dilo. Ge ba fetša go ja, batho ba lahla matlakala, dikotikoti, dipampiri, dipolasetiki, mapotlelo le tše ka moka. Ke mang a rwelego boikarabelo bja go hlwekiša le go fothela mafelong a mabjalo – masepala, makala a mmušo, bašomi ba Lenaneo leo le Katološitšwego la Mešomo ya Setšhaba (EPWP) goba mang? Na ke mang a nago le boikarabelo bja go hwekiša le go fothela mafelo a setšhaba ao e lego a rena ka moka eupša esego a motho yo a rilego? Boikarabelo ke bja mang?
Re na le lefase le tee feela…tikologo e tee feela. Lefase goba tikologo ya rena ga le na selo se sengwe seo se ka tšeago legato la sona. Re na le lefase le tee feela leo le se nago kgaetšedi, morwarre goba motswala. Lefase, go no swana le tikologo ya rena, ke lona le le nnoši! Ka nako yeo go thwego twatši ya khorona e kwana le tšhila, na thotobolo ya matšhila yeo e kgobokanago magahlanong a ditsela le fao batho ba emišago dinamelwa e ya go hlwekišwa ke mang…e ya go fothelwa ke mang? Na matšhila a e ka se be mothopo o mongwe o mošoro wa go phatlalatša ditwatši bjalo ka khorona?
Mo seswantšhong go laetšwa a mangwe a mafelo ao a thankgetšego ka matšhila ditikologong tše dingwe tša profense… go akaretšwa le gona fao gageno. Na o tseba mafelo a? Na gageno go fapana le mafelo a? Na go na le seo nna le wena, bjalo ka badudi, re ka se dirago go fokotša goba go fediša bothata bjo goba re re ke boikarabelo bja mmušo?


text:
Bosasa reya go felegetša mogale wa rena elego Ngaka ya Leleme la Sepedi. Dr. M S "Morwangwato " Mashabela, ka Dilokong Ga Mongatane, Burgersfort.
Morwangwato o ngwadile dipuku tše Tshelelago elego
1. Tšhaba Moditi ka 1995
2. Lekgai la Sealogana ka 2001
3. Metswidio ya Matswiokoko ka 2004
4. Moshito wa Theto ka 2004
5. Mathuding a Mothopa ka 2004
6. Direto tša Sesotho sa Lebowa ka 2008
Gomme ka 2006 ebile mosekaseki go dipuku tšago swana le Bohloko bja Matlakaneng le Wena Kgotsoro.
Morwangwato o bile Seboleledi sa Mokgatlo wo wa BACUM go tloga ka ngwaga wa 2011.
Gere bona Hlabirwa ebe re bona Seshego sa segagabo rena kage ebe ele sekgwari sago tseba dika le diema ga mmogo le tshepedisho yatše tša Setšo. Keka moo abego a tsebega kala Ngaka ya Leleme la Sepedi.
Hlabirwa obe a fele a eba moeng ka thomo ya BACUM go Diyalemoya tša Selegae bjalo ka MASCOM, SKFM letše dingwe. Ele ge re menngwe go fahlosha lego ruta batheeletši kaga tša Setšo.
O bile gape moromiwa go Seyalemoya sa Setšhaba sa Thobela, mohlang wage rebe re dira boipiletšo bja gore Setšhaba se hlokomele go utswiwa ga mekgopa ya megoga, yeo bana ba rena bae utswago gomme ba rekishetše bago dira Dithetho le Ntepa. Ebe ele ge re bone ka gare ga Malapa go eba le Dikgogakgogano bjale ra hwetša gore tše dingwe di hlolwa kege Betši ba mmalwa ba nyetšwe ka Dintepa le Thetho tša Mekgopa ya Megoga empa bona basa tsebe.
Ba Tlhahlo ya Salitig, ba kgahlilwe ke moshomo wa gagwe woo a bego ao dira kamo gare ga BACUM gomme ba mofa Lepanta la Tlhompho ka ngwaga wa 2015.
Ka 2017 o emetše BACUM legato go Soweto TV, ge ebe go Sekasekwa tša Bohlokwa bja Leleme bja letswele.
Gona ka 2017, ore eteletše pele ge ebe re gatisha Documentary ya BACUM.
2018 le 2019 o eteletše Sehlopha sa Ipopeng Cultural sa gotšwa ka Dikgalaopeng Tafelkop, go Difoka tšadi SATMA letša SEMA.
MORWANGWATO ore tlogela abe a sale gare a ngwala puku ya Setlogo sa Bapedi ba Mashabela.
Morwangwato ore rutile tše ntši kaga bohlokwa bjago tseba lego hlompha setšo kage abe a fela a bolela gore:
Ngwanyana Mamokgari Sethaba Nageng, o thaba kaga gabo batho gea fihla kaga gao owa nyama. Ele ge abe a era gore tlogelang go kgahlwa ke Ditšo tša batho ba bangwe gomme la nyamishwa ketša gabo lena.
Ka 2016 ge ebe re boloka Mo-Ambassadora wa rena Mmane Manoko o rile Re bona okare segagabo motho se setlo nwelela ge batho bago swana lebo Mmane Manoko bare tlogela ka gore Baswa ba bjale gaba sakwa ba nyatša Melao.
Orile Baswa ba shetše ba enwa Madila okare baka ga bona, banwa madila okare ba Nyadishitše ebile banwa madila okare ba feditše Pelego.
Ore geo botša moswa ore hlomphang Dia ila bare Dia ila o hwile kgale.
Ge ore ba senwe bjala bja Meriri ke bjala bja Bakgalabje le Bakgekolo, bona ba ukamela ka Nkgong bare hleng gago meriri kamo bjaleng.
Morwangwato ore tlogetše ka mokibelo wo wadi 03 July 2021 ka morago ga bolwetši bjo bo kopana
Sereto ke Hlabirwa. Gea e theta ore "kenna Hlabirwa Magariswana Mathari ba nthata le makgoeng ke saye. Ke motlogolo wa Magwadi
tatago Mafahlana. Geo mpotša mmereko, ompolaye"
Robala ka Khutšo Hlabirwa.


text:
Go Gola Motsegolo wa Mapungubwe
Katološo Ya K2
Ka 1220 AD, batho ba K2 ba tšere sephetho sa go leba go boagišane bjo kaone. Dilo di be di ba sepelela gabotse, mo kgwebong ya bona le mašemong a bona katlego. Go bile le nako, ba kwago gore, ba dire tšhelete ye ntši yeo e emetšego leano la bona gabotse.
Khudušo ye e be e se taba fela ya go leka go bontšha tšhelete. E be e le taetšo ya phetego ka gare ga setšhaba. Bjalo ka Thomas Huffman (archaeologist yo a šomagfo mo Yunibesithing ya Wits) a e bea, lehumo le le golo leo le tšweleditšwego mo kgwebong ya Lewatle la India e hlotše kgethollo, gomme malapa ao a bego a laola a ile ba ba le maemo a godimo. Godimo ga moo, setšhaba se se godilego, seo se thekgilwego ke temo, se ka be se thušitše go matlafatša phaphano ya leago leo le bego le le gona. Ka 1220 AD, setšhaba sa K2, se ile sa fetoga, go tloga leaogong le le nngwe go ya go le lengwe - go ya ka maemo a leago. Tshepa tšhelete go senya dilo kamoka!
Ke Eng Ka Gare Ga Leina?
Lefelo le, ba le kgethetšego lefelogolo la bona le le mpsha le be le le telele, la go ba le mmoto wa godimo wo phaphathi, leo le beilwego go ya kgole nyana go ya go leboa bohlabela bja K2, ka lehlakoreng le lengwe godimo ga mmoto wa Bambandyanalo. E be e le leswika la maemo a godimo le le kalago dimetara tše 30 ka bogolo, 300 ka botelele le bogare bja 15 le 50 ka bophara. Dipanka tša Noka ya Limpopo di be di le khilometara e tee go ya leboa.
Ga re tsebe gore mmoto yo ba be ba go bitša eng. Leina la sebjalebjale, ke ‘Mapungubwe’, leo le tšwago go monna yo mogolo wa sefofu yo a bitšwago, Mowena, yo a laeditšego mmoto go bathošweu ka 1931. Bjalo ka ge lefase la dipolelo tša Sotho, Shona goba Venda, go boima go tseba dikagare tša yona. Tlhathollo ye e tlwaelegilego ke ‘lefelo la diphukubje’ go tšwa go lentšu la Sesotho pungubye le lentšu la Tshivenda, punguvhe maina ka bobedi a ona a ra gore phukubje. Go naganwa gore phukubje e bolela ka molaodi wa maatla yoo a bego a dulago fao, Le ge go le bjalo, morafe wa Lemba o fetolela leina bjalo ka ‘lefelo leo leswika le ela go swana le diela goba meetsi’, gomme se se ka šupa bokgoni bja bogologolo ba go šoma ka tšhipi ya seela. Gape e ka ra gore, ‘lefelo la bohlale’ go ya ka Matole Matshekga, hlogo ya Bohwa bja Thea ya Kora. Batho ba bangwe ba dumela gore e amana le suffix – bwe ya Shona, bjalo ka Zimbabwe, yeo e tšewago go laetša ‘maswika a go hlophega, a maemo goba dintlo’.
Lefelo Le Le Botse La Motsemogolo
©Photo courtesy of Mapungubwe Museum, Pretoria University
Yona yeo ba e bitšwago, mmoto yo, e be e le lefelo le botse la motsemogolo. Lefelo le be le le mokonya, gomme go be go na le dithaba tše nne fela ka godimo, tšeo e lego di ka šireletšwa gabonolo. Le ge go le bjalo, ka ntle le bokgethwa bja tlhago ya sebo se, e be e sa kgethwa go boloka hlaselo ya ditšhaba tša mo Bay. Gabotse, ga go na bohlatse bja go šišinya gore batho ba be ba mo k2 ba be ba le gare ga ntwa le mang le mang; e bile bonala nako ka moka e be na le khutšo.
Sebakeng se, mmoto o be o kgethilwe go thibela lešaba. Ka nako ye, mekgatho ya leago straka gare ga setšo sa K2 e tšere kgopola gore bafeletši ba segoši ba swanetše go aroganywe mo ditabang tša bona. Ka tswanelo, kgošo ye kgolo, lapa la gagwe, baeletši le bašireletši ba ile ba tsena gare ga dintlo tša go agwa godimo ga mmoto wo mogolo. Lešaba lona le ile la tsena gare ga mengwako ye mefsa yeo e agilwego theilwe godimo ga mathuding; tikologong ya maoto a mmoto. Mo re bolela ka ‘sebo sa kgoši’.
Go Laetšago Diphapantšho tša Maemo
Diphapantšho tša setšhaba ka gare ga setšhaba sa K2 di bile diphapantšho tša sekgoba. E be e le lekga la mathomo mo historing, go hlaga tshwaro ya mohuta wo, le ge e le gore e ka se be mafelolo. Lenaneo le le letelele la babušanoši ba bšoro le be le latela mohlala wa Mapungubwe, e be le hloma kgethologanyo ye kgolo, kgole le dillo tša balatedi ba bona.
Go swana le dikgoši tša Yuropa. Goba babušanoši ba sebjalebjale.
Ka fao ga go na nnete ya gore menyetla mo Mapungubwe e be e le thato ya kgoši ye nngwe ya maatla, goba e ka ba e le karolo ya mohlakanelwa go hloma maemo a diphapantšho ya setšhaba. E ka no ba le gore e be e na le semoya, ka ge go be go thwe mmoto e o sepelelanago le mešomo ya banešapula le ditiragalo tše dingwe tšeo di bego di le tša segoši.
Mo tiragalong, tshepedišo e be e bonagala e šoma gomme setšo sa Mapungubwe se tšwelela mengwaga ye 75 ye latelago. Nako ye e kopana eupša ya go ba le maemo; ‘ya gauta’ be e le ya taolo ya kgoši e tee goba tše pedi, mohlomongwe ba bangwe ba ba mmalwa, kudu, eupša ka nako yeo, batho ba Mapungubwe ba be ba le swaregile kudu.
Ditokišetšo Le Go Gola Ka Lebelo
Sa mathomo seo se bego se swanetšego go dirwa e be e le go beakanya mmoto wa kgoši. Bontši bja mmu bo be bo išwa godimo ga mmoto e be e šomišwa go lekanetša leswika la lebato. Bafelegetši ba kgoši ba ile ba agelwa mengwako (lapa, makhanselara le bašireletši), gomme ditsela tša godimo ga mmoto di ile tša lokišwa. Thaba ye golo, yeo e sa šomišwago ke baeti ba sebjalebjale, dithoko di ile di a segiwa gare ga leswika gomme dikoto tše kopana di ile di a lokelwa, go šoma bjalo ka magato a maleba. Gape ba šireleditše tumelelo ya ditsela tše, ka mokgobo wa maswika ao a ka konopiwago dihlogo tša baeti bao ba sa nyakegego.
Mo maotong a mmoto e be e le dintlo tša batho ba segoši ba maemo a tlase, tlase ga fao go be a dula lešaba, ba akareditšwe ka palo ya mafelo a bodulo ao a phatlaladitšwego tikologong ya mathuding. Toropo ye nngwe le ye nngwe nkabe e na le kgoši goba hlogo ya yona. Bohlatse ba Archaeological bo bontšhitše gore go be go na le motse mo Mapungubwe pele ga 1220, gomme o kare o ile wa fišwa gomme gwa agelwa batho ka moka bao ba tšwago k2 dintlo. Mokgwa wa kgale wa go fokotša mengwako ge maemo a tšona a senyega, e be go go agwa mengwako ye mefsa mo lefelong lona leo, seleteng ka bophara. Peeletšo ya go teba ye hweditšego mo mathuding a Borwa bja Mapungubwe e laetša gore se se hlagile makga a mmalwa ka nako ya go gola ya motsemogolo.
Translated by Lebogang Sewela


text:
31Thapelo ya moprofeta Habakuku ye e swanetšego go opelwa bjalo ka kopelo ya manyami še:
2Morena, ke kwele ka ditiro tša gago,
gomme ka boifa kudu.
Boeletša ka pela ditiro tšela tše dikgolo o hlwago o di dira.
Hle, le ge o befetšwe o re gaugele.
3Modimo o tla a etšwa Edomo,
yena Mokgethwa a etšwa le thabeng ya Parane. Sela
Letago la gagwe le apešitše magodimo,
le lefase le tletše ditumišo tša gagwe.
4O dikaneditšwe ke seetša se nkego sa mosegare;
seatleng sa gagwe go benya seedi,
moo maatla a gagwe a iphihlilego gona.
5O etwa ke leuba pele,
a šalwa ke lehu morago.
6A ema, lefase la šikinyega,
a gerula, ditšhaba tša thothomela;
dithaba tša neng le neng tša thubagana,
meboto ya go sa felego ya kodumela,
meboto ye a bego a sepela go yona kgalekgale.
7Ke bone mešaša ya Kushane e wetšwe ke bošula,
Bamidiane le bona ba thothomela.
8Na o be o befeletšwe dinoka, Morena?
A ke lewatle le le bego le go galefišitše,
ge e bile o etla ka dipere le dikoloi tša ntwa tše o fenyago ka tšona?
9O be o swere bora ka seatla,
wa laela mesebe gore e dire eng,
wa tiišetša taelo yeo ka keno.3:9 Mohlomongwe go swanetše go balwa “laela ... keno” Seheberu ga se kwagale gabotse. Sela
O pharotše lefase, dinoka tša ela.
10Dithaba di go bone tša thothomela,
pula ye kgolo ya na,
lewatle la bopa,
mme maphoto a lona a kuboga.
11Ge mesebe ya gago e phadima e feta ka lebelo,
le lerumo la gago le le pekenyago le re baibai,
letšatši le ngwedi di ile tša ema phoo.
12O be o gwataka o putla lefase o tuka bogale,
o fola ditšhaba o galefile.
13O ile wa yo phološa setšhaba sa gago,
wa yo hlakodiša kgoši,
motlotšwa wa gago.
O pšhatlagantše moetapele wa bakgopo,
wa amoga bakgopo bao dilo tšohle.3:13 Mohlomongwe go swanetše go balwa “wa amoga ... tšohle” Seheberu ga se kwagale gabotse. Sela
14O phuleleditše molaolamadira ka mesebe ya gagwe
ge madira ao a etla boka ledimo go re phatlalatša.
A thabile go swana le bagatelelabadiidi sephiring.3:14 Ka Seheberu temana ye ga e kwagale gabotse.
15Lewatle o be o le gata ka pere tša gago,
gomme meetsemantši a ntšha maphilo.
16Ge ke ekwa tšohle tše ke longwa ke mala;
melomo ya ka e tetema ka letšhogo.
Ke thenega ditho,
ka bethanya le dikhuru.
Le ge go le bjalo ke tla ikhomolela ka letela mohla Modimo
a tlago tlišetša ba go re hlasela bošula.
17Le ge mego e ka se khukhuše,
le merara ya se enywe,
le ge puno ya mehlware e ka pala,
le mašemo a se be le dijo,
le ge mašaka a ka felelwa ke dihuswane,
le meraka ya dikgomo ya se be le selo,
18nna ke tla no thaba ka thakgala,
gobane Morena Modimo ke Mophološi wa ka.
19
Pes. 18:33
Morena, Mong wa bohle, o mpha maatla.
O ntshepetša gabotse bophelong,
ka swana le kgama dithabeng,
a ba a ntshepediša ke bolokegile le mebotong.
Go moopediši. Go opelwe go letšwa diletšo tša mašika.


text:
Ke sefela sa ge go iwa Tempeleng Jerusalema go rapela.
1281Go lehlogonolo bohle ba ba boifago Morena,
ba ba sepelago ka tsela tša gagwe.
2Wena o tla ja tše o di šometšego;
o yo lehlogonolo gomme o tla atlega.
3Mosadi wa gago o tla etša morara wo o enywago ka lapeng la gago;
bana ba gago ba tla swana le mahlogedi a mohlware ge ba potapotile tafola ya gago.
4Ruri, motho yo a boifago Morena o tla šegofatšwa ka tsela yeo.
5Morena a go šegofatše a le Sione!
Nke o ka bona katlego ya Jerusalema mehleng yohle ya ge o sa phela.
6O phele go fihlela o bona ditlogolwana tša gago.
Israele a go rene khutšo!


text:
Kgotla mo go romela pego mabapi le dipoelo.
Yuniti ya Bosetšhaba ya Pukuntšu ya Sesotho sa Leboa e re solela Pukuntšu ka Inthanete. Pukuntšu ye e bile gona Inthaneteng go tloga ka la 10 June 2004. Mošomo wa Pukuntšu ye o sa kgatlampana. Pukuntšu ye e thekgwa ka mašeleng ke PanSALB. Bangwadi ba Pukuntšu ye ke Ngaka M.V. Mojela (Morulaganyimogolo), Mohumagatšana M.P. Mogodi, Morena M.C. Mphahlele le Mohumagadi M.R. Selokela.
Maloko a Boto ya Sesotho sa Leboa ke Moprofesara M.J. Mojalefa (Modulasetulo), Mohumagadi L. Mphahlele (Mongwaledi), Morena H.M.L. Lentsoane (Motlatšamongwaledi), Moprofesara D.J. Prinsloo (Ramatlotlo), Ngaka L.P. Boshego, Morena S.M. Lemekoana, Mohumagadi M. Madiba, Morena K.J. Mashamaite, Morena M.S. Nkadimeng le Ramolaomogolo M.P. Tladi.
Pukuntšu ye ya Sesotho sa Leboa e beakantšwe ka mokgwa wa mošomo woo o sa tšwetšwago pele ka go diriša lenaneo la Simultaneous Feedback, leo le beakantšwego ke Moprofesara G-M de Schryver, yoo gape a thušitšego ka maele peakanyong ya Pukuntšu ye. Software yeo e dirišitšwego mošomong wo, e lego ya TshwaneLex, e hlotšwe ke Morena D. Joffe. Re ka thaba ge le ka re romela ditshwaotshwao le dikakanyo tša lena, ka ge se se tla re thuša go godiša le go beakanya lefsa Pukuntšu ye.


text:
241E rile ka masa a letšatši la Sontaga basadi bale ba ya lebitleng ba swere dinoko tše ba bego ba di lokišitše. 2Ba hwetša leswika la go tswalela lebitla le kgokološitšwe le tlošitšwe lebitleng, 3ka gona ba tsena, fela ba se hwetše setopo sela sa Morena Jesu. 4Ba re ba sa tlabegile, gateetee ba bona banna ba babedi ba eme kgauswi le bona ba apere diaparo tša mabaibai. 5Ba rile ba sa tšhogile mme ba inametše fase ka difahlego, banna bao ba re go bona: “Yo a phelago le reng le mo nyaka go ba ba hwilego? 6
17:22-23
20:18-19
Mar. 8:31
9:31
10:33-34
Luk. 9:22
18:31-33
Mo ga a gona, o tsogile bahung. Gopolang tšela a le boditšego tšona mola a sa le Galilea a re: 7‘Morwamotho o swanetše go gafelwa diatleng tša batho ba badiradibe, a bapolwe sefapanong, gomme ge go fetile matšatši a mararo a tsoge bahung.’ ”
8Ke mo ba eletšwego tše Jesu a ilego a di bolela. 9Ba tloga moo lebitleng, ba yo botša barutiwa ba Jesu ba lesome le o tee le balatedi ba bangwe bohle ditaba tšeo ka moka. 10Basadi bao e be e le Maria Magadalena, le Johana, le Maria, mmagoJakobose, le ba bangwe basadi ba ba bego ba na le bona. Ke bona ba go botša baapostola ditaba tšeo. 11Eupša baapostola ba gopola gore basadi bao ba bolela ditšiebadimo, gomme ba se ba kgolwe. 12Petrose a nanoga a kitimela lebitleng; a fihla a okamela, a se bone selo ge e se mašela ale. Ke moka a boela gae a tlabilwe ke se se diregilego.24:12 Dingwalwakaseatla tše dingwe ga di na temana ye.
13Ka lona tšatši leo balatedi ba Jesu ba babedi ba be ba le leetong la go ya Emause, motse wo o lego dikilometara tše e ka bago tše lesome le metšo ye mebedi go tloga Jerusalema, 14gomme ba boledišana ka tšohle tše di diregilego. 15Ge ba ntše ba bolela ba anegelana bjalo, yena Jesu ka nama a ba batamela, a sepela le bona. 16Ba se mo tsebe ka gobane ba be ba širegile. 17A ba botšiša a re: “Ke ditaba mang tše le tšamago le boledišana ka tšona tše?”
Ba ema, ba bonala ba nyamile. 18Gwa fetola yo mongwe wa bona yo ba rego ke Kleopase a re: “Afa ga se wena mofaladi wa Jerusalema o nnoši yo a sa tsebego tše di diregilego kua ona matšatšing a?”
19Jesu a ba botšiša a re: “Dife?”
Bona ba re: “Tša Jesu wa Nasaretha. Yena e be e le moprofeta yo Modimo le setšhaba ka moka ba bego ba mmona e le yo maatla go tše a di bolelago le tše a di dirago. 20Baprista ba bagolo le a mangwe maloko a Kgorokgolo ya rena ba ile ba mo gafela go ahlolelwa lehu, ba ba ba dira gore a bapolwe sefapanong. 21Rena re be re holofetše gore ke yena a tlago phološa setšhaba sa Israele. Lehono e bile ke tšatši la boraro ditaba tše di diregile. 22Fela re tlabilwe kudu ke basadi ba bangwe ba gaborena; ba tsogile ba ile lebitleng e sa le ka meso, 23gomme ba hwetša setopo sela sa gagwe se se gona. Ba boa ba re botša gore barongwa ba iponagaditše go bona ba ba botša gore o a phela. 24Ba bangwe ba rena ba ile ba ya lebitleng, gomme ba hwetša go le ka mo basadi bale ba boletšego ka gona, fela yena ba se mmone.”
25Ke mo Jesu a rilego go bona: “Aowii, lena! Ga se ka ge le hloka kelelo! Le diega bjang go dumela tšohle tše di boletšwego ke baprofeta! 26Na kgane e be e se tshwanelo gore Mesia a tlaišwe ka dilo tše, a kgone a yo ba letagong la gagwe legodimong?” 27A ba hlalošetša tše di boletšwego ka Mangwalong ohle a Makgethwa mabapi le yena go thoma dipukung tša Moshe le tša baprofeta ka moka.
28Ya re ge ba batamela motsana wo ba bego ba eya go wona, Jesu a dira tše nkego o fetela pele; 29eupša bona ba mo tutuetša ba re: “Lala le rena; tšatši le šetše le diketše, leswiswi le lona le šetše le swara.” Ka gona a tsena le bona gore a dule nabo. 30Ya re ge a le dijong le bona, a tšea senkgwa, a tumiša Modimo, a mo leboga, a se ngwathaganya, a ba fa sona. 31Ke mo ba bulegilego mahlo, ba napa ba mo tseba, eupša yena a timelela ba mo lebeletše. 32Ba šala ba botšišana ba re: “Afa ga se sona se se dirilego gore re ikwe re kukega mola a bolela le rena kua tseleng a re phuthollela Mangwalo a Makgethwa?”
33Ba emelela le semeetseng ba boela Jerusalema, ba hwetša barutiwa bale ba Jesu ba lesome le o tee ba kgobokane le balatedi ba gagwe ba bangwe 34ba re: “Ka nnete Morena o tsogile bahung, o bonwe ke Simone!”
35Ke moka bale ba babedi ba ba anegela tše di ba hlagetšego mo tseleng, le ka mo ba tsebilego Morena ge a ngwathaganya senkgwa.
36Bale ba babedi ba rile ba sa ba anegela, Jesu a be a eme gare ga bona, a ba dumediša a re: “Khutšo a e be le lena!”24:36 Dingwalwakaseatla tše dingwe ga di na mantšu a “a ba dumediša a re: ‘Khutšo a e be le lena!’ ”
37Bona ba tšhoga kudu ba boifa, ba gopola gore ba bona seriti. 38Fela yena a ba botšiša a re: “Le reng le tšhogile le bile le belaela? 39Bonang diatla tša ka le maoto – ke nna ka sebele. Mphopholeng, le tla iponela ka bolena, gobane seriti ga se na nama le marapo bjalo ka nna ge le mpona.”
40Ge a realo a ba bontšha diatla tša gagwe le maoto.24:40 Dingwalwakaseatla tše dingwe ga di na temana ye. 41Ba be ba thabile ba bile ba maketše mo ba ilego ba no se mo dumele; ka gona a ba botšiša a re: “Na ga le na sa go ja mo?” 42Ke ge ba mo fa seripana sa hlapi ye e apeilwego, 43gomme a se tšea a se ja ba mmona.
44Ke moka a re go bona: “Tše ke ilego ka le botša tšona mola ke sa na le lena šedi; tšohle tše di ngwadilwego ka melaong ya Moshe le ka dipukung tša baprofeta le ka dipesalomeng mabapi le nna di swanetše go phethega.”
45Ya ba gona a ba sedimošago ditlhaologanyo gore ba kwešiše Mangwalo a Makgethwa, 46gomme a re go bona: “Go ngwadilwe gwa thwe: Mesia o swanetše go hlokofatšwa le go bolawa, gomme ka morago ga matšatši a mararo a tsoge bahung; 47gwa ba gwa thwe ka taelo ya gagwe ditšhaba tšohle, go thoma Jerusalema, di swanetše go begelwa tshokologo le tshwarelo ya dibe. 48Lena le dihlatse tša ditaba tše ka moka. 49
Gomme nna ka noši ke tla le romela se le se holofeditšwego ke Tate. Fela le letele gona mo motseng go fihlela le hlangwa ka maatla a go tšwa legodimong.”
50
A ba ntšhetša ka ntle ga motse ba ya Bethania, moo a fihlilego a emiša diatla a ba šegofatša. 51Ya re a ntše a ba šegofatša bjalo, a tloga mo go bona a rotošetšwa legodimong.24:51 Dingwalwakaseatla tše dingwe ga di na mantšu a “a rotošetšwa legodimong”. 52Bona ba mo khunamela, ya ba ba boela Jerusalema ba thabile e le ruri, 53gomme ba dula ba le Tempeleng ba tumiša Modimo.


text:
MOTSE WO O NA LE MAAMUŠO
MMEGI WA SEIPONE // June 12,
THABAMPŠHE, GaMasemola: Modumo go be go kwagala wa meropa, dinaka, mokodietane ge ešita le phalafala ya koma. Batho, kudu basadi le makgarebe, ba be ba tšhankgetše ka mebalabala ya mmitša, dituku di bofilwe ka mokgwa wa sentshe… di dirilwe dithabana, mameno le ditsebjana tša go fapana… batho e le ‘bomahlontebe… ke tletše gona go lebja’ – o rata bjang! Moreromogolo wa letšaši e be e le meketeko ya ngwaga ka ngwaga ya Leboneng Art Development ya Letšatši la Aforika.


text:
61Banabešo, ge motho a ka swarwa a dira sebe, lena le hlahlwago ke Moya le mo kgale ka moya wo boleta, gomme motho a itote, gore le yena a se lekege. 2Le rwadišaneng mathata a lena, gomme ka tsela yeo le tla be le phetha6:2 “le tla be le phetha” Dingwalwakaseatla tše dingwe di re “le phetha”. molao wa Kriste. 3Ge motho a ipona e le selo, mola e se selo, o a iphora. 4A mongwe le mongwe a itlhahlobe maitshwaro. Ge e le a go loka ke mo a kago ikgantšha ka tše yena mong a di dirilego, a sa di bapetše le tše di dirilwego ke yo mongwe. 5Gobane mongwe le mongwe o swanetše go ithwalela a gagwe mathata.
6Yo a rutwago tša tumelo a fele a ngwathiša moruti wa gagwe go tšohle tše dibotse tše a nago le tšona.
7Le se ke la iphora; Modimo ga a kodutlwe. Se motho a se bjalago ke sona se a tlago se buna. 8Yo a bjalago tše di kgahlago ditumo tša gagwe tša nama, se a tlago se buna ke lehu le le sa felego; yo a bjalago tše di kgahlago Moya, se a tlago se buna ke bophelo bjo bo sa felego. 9Re se ke ra lapa go dira tše di lokilego, gobane ge re ka se lape re tla tla re buna ka nako ya gona. 10Ka gona, ge re na le sebaka re direleng batho bohle tše di lokilego, gagolo bao e lego ba tumelo ya rena.
11Bonang gore nna ka seatla sa ka ke le ngwalela ka ditlhaka tše dikgolo bjang. 12Batho bao ba lekago go le gapeletša go bolla ke bona ba ba nyakago go kgantšha mebele ya bona. Seo ba dio se direla gore ba se ke ba hlomarelwa sefapano sa Kriste. 13Ešita le bona bao ba bollago ga se gore ba phetha melao ya Moshe; ba dio nyaka gore le re go bolla ba tle ba kgantšhe gore le obametše setlwaedi se sa go swaya mmele. 14Nnaena nka se ikgantšhe ka selo, ge e se ka sefapano sa Morena wa rena Jesu Kriste, gobane ka sona sefapano se ga ke sa na taba le lefase, le lona lefase ga le sa na taba le nna. 15Go bolla goba go se bolle ga se selo, se segolo ke go bopša lefsa. 16Anke bao ba phelago ba phetha molao wo ba be le khutšo ba be ba gaugelwe – bona e lego Baisraele ba Modimo.
17Ka moso go se sa ba le yo a ntshwenyago, ka gobane mabadi a ke nago le ona mo mmeleng wa ka ke leswao la gore ke nna wa Jesu.
18Banabešo, anke Morena wa rena, Jesu Kriste, a le gaugele. Amene.


text:
131Mehleng ya kgale e be e re ge ba kgoro ya Efraime ba bolela, ba dikgoro tše dingwe ba šie. Ba be ba hlompšha ke Baisraele ba bangwe. Fela ba ile ba ikobela molato ka go khunamela Baale, gomme ka lebaka la sebe seo ba hwa. 2Le gonabjale ba sa iša pele le go dira dibe ka go ipopela medimo ya diswantšho, diswantšhobopša tša silibera tše ba di bopago ka mo ba di bonago ka gona, tšohle di bopša ke bakgoni ba bona. Ke moka ba re: “E hlabeleng didimo!” Aowii, batho ba napile ba khunamela medingwana ya manamane ba e atla! 3Ke ka lebaka leo ba tlago timelela bjalo ka kgodi ya masa, bjalo ka phoka ye e timelelago ge le hlaba. Ba tla etša mooko wo o tšewago ke phefo seboeng, ba swana le muši wo o tupago ka lešoba.
4Morena o re: “Ke bile Morena Modimo wa lena go tloga mola le le Egepeta. Ga le na Modimo yo mongwe ntle le nna. Ntle le nna ga go Mophološi yo mongwe. 5
Ke ile ka le hlokomela kua lešokeng, nageng yela ya go omelela. 6Ka le fepa la khora, mme ya re ge le sosometše la ikgogomoša, la ntebala. 7Ka gona ke tla le hlasela boka tau. Ke tla le lalela tseleng bjalo ka nkwe. 8Ke tla le tsogela go etša bere ye e hlakotšwego bana, ka le gagola. Ke tla le kgabutla ka bjako boka tau; ka le rathaganya bjalo ka sebata.
9“Ke tla le fediša, lena Baisraele, gomme le tla hlakodišwa ke mang?13:9 Phetolelo ye nngwe ya kgale e re “le tla hlakodišwa ke mang?” Seheberu se re “mohlakodiši wa lena ke nna”. 10
Bjale kgoši ya lena e kae e tle e le hlakodiše metseng yohle ya lena? Ba kae babuši ba lena ba le kilego la kgopela Samuele la re: ‘Re fe kgoši le baetapele!’ 11
15:26
Ka gona ka le fa kgoši ke galefile, ka ba ka le amoga yona ke galefile.
12“Sebe sa Baisraele le molato wa bona ke di ngwadile, mme mangwalo a gona ke a lotile. 13Baisraele ba sa na le sebaka sa go phela, fela ba šilofetše mo ba sa bonego mohola wa go se šomiša – ba swana le ngwana yo a lego kgauswi le go belegwa, yo a ganago go tšwa ka popelong ya mmagwe. 14
Na nka nama ka ba hlakodiša bodulabahu? Nka ba phološa lehung? Hee, lehu, tliša13:14 Diphetolelo tše dingwe tša kgale di re “tliša” Seheberu se re “ke tla ba”. mauba a gago! Tliša lebolela la gago, wena bodulabahu! Setšhaba se nka se sa se šokela. 15Le ge Baisraele ba atlega bjalo ka lehlakanoka ke tla ba romela phefo ya bohlabatšatši ya go tšwa lešokeng, gomme e tla pšheša didiba tša bona le methopo. E tla ba hlakola tšohle tše bohlokwa.


text:
81
1 Dikr. 15:25-29
Kgoši Solomone a bitša bagolo ka moka ba Israele le baetapele ba dikgoro le mantona a dikgorwana gore ba tle go yena Jerusalema, ba tle ba tšee Polokelo ya Kgwerano ya Morena kua Sione, motseng wa Dafida, ba e tliše Tempeleng. 2
Ka moka ba kgobokana nakong ya Monyanya wa Mešaša kgweding ya bošupa ya Etanime. 3Ge bagolo ka moka ba Israele ba fihla, baprista ba rwala Polokelo ya Kgwerano 4ba e iša Tempeleng. Balefi le baprista ba thothela le Tente ya bodulo bja Morena le ditlabakelo tša yona ka moka Tempeleng. 5Kgoši Solomone le setšhaba ka moka sa Israele ba kgobokana pele ga Polokelo ya Kgwerano, gomme ba dira dihlabelo ka dihuswane le dikgomo tše ntši – ya ba tše ntši kudu mo di bego di ka se balwe. 6Ya ba gona baprista ba rwalago Polokelo ya Kgwerano ba e tsenya ka Tempeleng, ba e bea mo e swanetšego go dula gona ka Felo mo Gokgethwakgethwa, ka fase ga mafego a bakerubi. 7Mafego a bona a a phurulogilego a khupetša Polokelo le mapara ao e bego e rwalwa ka ona. 8Dintlha tša mapara di be di bonala fela ge motho a eme go lebana thwii le Felo mo Gokgethwakgethwa, e sego ge a eme mo gongwe. Mapara ao a sa le moo le lehono. 9
Go be go se na selo se sengwe ka gare ga Polokelo ya Kgwerano ntle le matlapa a mabedi ao Moshe a bego a a beile ka fao kua thabeng ya Sinai, ge Morena a dira kgwerano le setšhaba sa Israele ge se etšwa Egepeta.
10
Ge baprista ba etšwa ka Tempeleng, gateetee Tempele ya tlala leru 11la seetša se se fahlago sa letago la Morena, gomme ba se kgone go boela ka gare go yo dira mešomo ya bona. 12
97:2
Ke moo Solomone a rapetšego a re:
“Wena, Morena, o hlomile letšatši legodimong,8:12 Phetolelo ye nngwe ya kgale e re “Wena ... legodimong” Seheberu ga se na mantšu a.
le ge go le bjalo o kgethile go dula marung a maso.
13Bjale ke go agetše Tempele ya segoši,
bodulo bjo o tlago dula ka go bjona go ya go ile.”
14Ya re setšhaba se sa eme fao, Kgoši Solomone a retologa a lebana naso, gomme a se šegofatša. 15A re: “Retang Morena Modimo wa Israele! O phethile se a se holofeditšego tate, Dafida, mola a re: 16
1 Dikr. 17:3-10
‘Go tloga ka nako yela ke ntšha setšhaba sa ka Egepeta ga se ka ka ka kgetha motse wo mongwe mo nageng ya Israele ka moka wo go wona go kago agwa tempele ye nkago khunamelwa go yona. Eupša ke kgethile wena, Dafida, gore o buše setšhaba sa ka.’ ”
17
1 Dikr. 17:1-2
Solomone a tšwela pele a re: “Tate, Dafida, o ile a gopola go aga tempele moo go tlago khunamelwa Morena Modimo wa Israele, 18eupša Morena a re go yena: ‘Ke gabotse ge o nyaka go nkagela tempele, 19
1 Dikr. 17:11-12
fela e ka se agwe ke wena. Ke morwa wa gago, morwa yo a tlago tswalwa ke wena, yo a tlago aga tempele ya ka.’
20“Gomme bjale Morena o phethile se a mo holofeditšego sona. Ke hlahlame tate ka ba kgoši ya Israele, gomme ke agile Tempele yeo go yona go tlago khunamelwa Morena Modimo wa Israele. 21Ebile ke beakantše lefelo ka Tempeleng la Polokelo ya Kgwerano ye e swerego matlapa a kgwerano ye Morena a e dirilego le borakgolokhukhu ba rena ge a ba ntšha Egepeta.”
22Ka morago Solomone a ya a ema pele ga aletare setšhaba ka moka se mo lebeletše, a emiša matsogo 23a rapela a re: “Morena Modimo wa Israele, ga go modimo yo a swanago le wena godimo legodimong le fase lefaseng! O botegela kgwerano ya gago le setšhaba sa gago gomme wa se rata ka leratorato ge se phela se go hlompha ka dipelo tša sona ka moka. 24O phethile se o se holofeditšego tate, Dafida; lehono lentšu le lengwe le le lengwe le phethagaditšwe. 25
Gomme bjale, Morena Modimo wa Israele, ke rapela gore o phethe le sela o se holofeditšego tate mola o mmotša gore ka mehla go tla ba le yo mongwe wa ditlogolo tša gagwe yo a bušago naga ya Israele, ge fela ba ka go theeletša gabotse go no swana le yena. 26Bjale ge, wena Modimo wa Israele, hle, phethagatša tšohle tše o di holofeditšego tate, Dafida, mohlanka wa gago.
27
“Fela kgane o ka kgona go dula lefaseng, wena Modimo? Le lona legodimo la godimodimo ga se la go lekana, mme bjale Tempele ye ke e agilego ye yona e ka go lekana bjang? 28Morena Modimo wa ka, ke nna mohlanka wa gago. Theetša thapelo le sello sa ka, gomme o phethe tše ke go kgopelago tšona lehono. 29
Diša Tempele ye bošego le mosegare, lona lefelo le o le kgethilego gore o khunamelwe go lona. O nkwe ge ke rapela ke lebeletše Tempeleng ye. 30O kwe dithapelo tša ka le dikgopelo tša setšhaba sa gago ge se rapela se lebeletše lefelong le. O re kwe legaeng la gago legodimong, gomme o re lebalele.
31“Ge motho a ka belaelwa gore o phošeditše yo mongwe gomme a tlišwa aletareng ya gago ka mo Tempeleng ye gore a tle a ene gore ga a ne molato, 32wena Morena, o theetše o le legodimong gomme o ahlole bahlanka ba gago. O otle yo a nago le molato ka mo go mo swanetšego, gomme o lokolle yo a se nago molato.
33“Ge setšhaba sa gago sa Israele se fentšwe ke manaba a sona ka gobane se dirile dibe pele ga gago, gomme ge ba sokologela go wena, ba bolela ba ipobola gore o Modimo wa bona, mme ba etla mo Tempeleng ye, ba go rapela ba re o ba lebalele, 34o ba theetše o le legodimong. O lebalele setšhaba sa gago dibe tša sona, gomme o ba boetše nageng ye o e filego borakgolokhukhu ba bona.
35“Ge o sa neše pula ka gobane setšhaba sa gago se dirile dibe pele ga gago, gomme ge ba sokologa dibeng tša bona ka gobane o ba otla, ba lebelela Tempeleng ye, ba go rapela, mme ba ipobola gore o Modimo wa bona, 36o ba theetše o le legodimong. O lebalele kgoši le setšhaba sa Israele dibe tša bona. O ba rute go dira se se lokilego. Gomme hle, Morena, o neše pula mo nageng ye ya gago ye o e filego setšhaba sa gago gore e be lefa la sona go ya go ile.
37“Ge go wele tlala goba bolwetši bja leuba nageng, goba ge mabele a tšhungwa ke diphefo goba a lewa ke phori goba segongwane goba bojane, goba ge setšhaba sa gago se hlaselwa ke manaba a sona, goba ge go le bolwetši bjo bošoro goba bjo bongwenyana gare ga bona, 38o theetše dithapelo tša bona. Ge yo mongwe wa setšhaba sa gago sa Israele a ka otlollela matsogo Tempeleng ye a rapela a kgopela ka pelo ye e nyamilego kudu, 39o kwe thapelo ya gagwe. O ba theetše o le bodulong bja gago legodimong, o ba lebalele, gomme o ba thuše. Ke wena o nnoši o tsebago boitsholo bjo bo lego ka pelong ya motho. O sware motho yo mongwe le yo mongwe ka mo go mo swanetšego, 40gore setšhaba sa gago se tle se go theetše ka dinako ka moka tša ge se sa dula nageng ye o e filego borakgolokhukhu ba rena.
41-42“Ge motho o šele yo a dulago nageng ya kgole a ka kwa go tuma ga gago le dilo tše kgolo tše o di diretšego setšhaba sa gago, gomme a tla go go khunamela le go rapela mo Tempeleng ye, 43o theetše thapelo ya gagwe o le legodimong, moo o dulago gona. O dire se a go kgopelago sona, gore ditšhaba tša lefase ka moka di tle di go tsebe mme di go theetše, bjalo ka setšhaba sa gago sa Israele. Ke moo di tlago tseba gore Tempele ye ke e agilego ke felo mo o swanetšego go khunamelwa gona.
44“Ge o laela setšhaba sa gago gore se yo lwa le manaba a sona, gomme se go rapela mo gongwe le mo gongwe mo se lego gona se lebeletše motseng wo o o kgethilego wo le Tempeleng ye ke go agetšego yona ye, 45o theetše dithapelo tša sona. O ba kwe o le legodimong, gomme o dire gore ba fenye.
46“Ge setšhaba sa gago se dira dibe pele ga gago – gape ga go motho yo a sa dirego sebe – gomme ya re ge o befetšwe wa ba gafela manabeng a bona gomme bathopi bao ba bona ba ba iša nageng ye nngwe, ya kgole goba ya kgauswi, 47o theetše dithapelo tša bona. Ge ba ka itshola ba le moo nageng yeo gomme ba go rapela, ba ipolela gore ba dirile dibe, ba phošitše, ba na le molato, o kwe dithapelo tša bona, hle, Morena. 48Ge mo nageng yeo ba ka sokologa ka dipelo tša bona ka moka le ka moya wa bona ka moka, gomme ba go rapela ba lebeletše nageng ye o e filego borakgolokhukhu ba rena ye, motseng wo o o kgethilego wo, le Tempeleng ye ke go agetšego yona ye, 49gona o theetše dithapelo tša bona. O ba kwe o le bodulong bja gago legodimong ge ba go kgopela tebalelo, gomme o ba šokele. 50O ba lebalele dibe tša bona le dikarogo tšohle tša bona, gomme o dire gore manaba a bona a ba sware ka botho. 51Ke setšhaba sa gago se o se ntšhitšego Egepeta, mola moubeng wo o fišago wa go tološa tshipi.
52“A ka mehla o lebelele setšhaba sa gago sa Israele le kgoši ya sona ka botho ge ba go kgopela, gomme o kwe thapelo ya bona nako ye nngwe le ye nngwe ge ba go llela. 53O ba kgethile gare ga ditšhaba ka moka gore e be ba gago, bjalo ka ge o ba boditše ka mohlanka wa gago, Moshe, ge wena, Morena, Mong wa rena, o ntšha borakgolokhukhu ba rena Egepeta.”
54Ge Solomone a feditše go rapela Morena, a emelela mo a bego a khunamile a emišitše matsogo pele ga aletare. 55A hlaboša lentšu a šegofatša setšhaba ka moka se se bego se kgobokane fao a re: 56
Josh. 21:44-45
“Retang Morena yo a filego setšhaba sa gagwe khutšo, bjalo ka ge a boletše. Ditshephišo tše botse ka moka tše a di boletšego ka mohlanka wa gagwe, Moshe, o di phethile. 57A Morena Modimo wa rena a be le rena bjalo ka ge a bile le borakgolokhukhu ba rena; a a se ke a tsoga a re tlogetše goba a re lahla; 58a a re dire gore re mo theetše, gore ka mehla re tle re phele ka mo a nyakago re phela ka gona, gomme re phethe melao le ditaelo ka moka tše a di filego borakgolokhukhu ba rena. 59A Morena Modimo wa rena a gopole thapelo ye bošego le mosegare, gotee le dilo tše ke mo kgopetšego tšona lehono. A ka mehla a šokele setšhaba sa Israele le kgoši ya sona, a ba fe tše ba di nyakago letšatši le lengwe le le lengwe. 60Ka gona ditšhaba ka moka tša lefase di tla tseba gore ke Morena fela e lego Modimo – ga go na le yo mongwe gape. 61A lena, setšhaba sa gagwe, ka mehla le botegeleng Morena Modimo wa rena, le phethe melao le ditaelo tša gagwe ka moka, bjalo ka lehono.”
62Ke moo Kgoši Solomone le Baisraele ka moka ba ba bego ba na le yena ba diretšego Morena dihlabelo. 63Yena a dira dihlabelo ka dikgomo tše dikete tše masome a mabedi le tše pedi le dihuswane tše dikete tše lekgolo le tše masome a mabedi e le dihlabelo tša kagišano. Ka gona kgoši le setšhaba ka moka ba kgethwafatša Tempele. 64Ka lona letšatši leo a kgethwafatša le bogare bja kgoro, e lego sekgoba se se lego pele ga Tempele, gomme moo a dira dihlabelo tša go tšhungwa ka moka, le dikabelo tša bupi, a di dira le ka makhura a diruiwa tša dihlabelo tša kagišano. O ile a dira dihlabelo tšeo moo ka gobane aletare ya mphiri e be e le ye nnyane go ka swara dihlabelo tšeo ka moka.
65Gona moo Tempeleng Solomone le setšhaba ka moka sa Israele ba keteka Monyanya wa Mešaša matšatši a a šupago.8:65 Phetolelo ye nngwe ya kgale e re “a a šupago” Seheberu se re “a lesome le a mane”. Go be go tlile lešaba le lentši la batho ba go tšwa kgole bjalo ka sefateng sa Hamate, go yo fihla mollwaneng wa Egepeta. 66Ka letšatši la seswai Solomone a bušetša setšhaba magaeng a sona. Ka moka ba mo reta ba ya gae ba thabile ka lebaka la tšohle tše Morena a šegofaditšego mohlanka wa gagwe, Dafida, le setšhaba sa gagwe sa Israele ka tšona.


text:
What is Lego Technic Lamborghini?
Lego Technics is a maker of high quality and affordable toys.
Their latest offering is the Lego Technica, an all-in-one robot for the home.
The robot is made of 3D printed parts that can be assembled to form parts for anything from a LEGO house to a Lego castle.
Here are some details of the Technica: The robot was made from 3D-printed parts that you can build into a Lego house, a Lego Castle and a Lego TechniCad machine.
It comes with a 3D printer and has an electric motor, which it uses to spin around the Lego house.
The robotic Lego Technicon has a range of sensors and features that can detect movement and respond to user commands.
You can set it to walk or to do tricks such as push a button.
It’s a little like a mini Lego house with a Lego roof, but it’s not a fully finished house.
You will have to remove the plastic roof to make room for the robot.
You’ll need to put up with the Lego castle for now.
The Lego Technico is not only a great toy, it’s also easy to build.
The Technica is a fully functional robot, and you can assemble it to make the Lego castles, toys and other objects you need for your home.
Lego Technicas is available to buy from the Lego website, but you’ll need a special Lego Technican licence.
The LEGO Technic lambo is priced at $129, with free shipping.
You may also be interested in…
Lego Technical Lego castle: How to make a Lego Lego castle and its contents Lego Techniac Lego Technicolor Lego Technichrome Lego Technikal Lego Technicer Lego Technikel Lego Technisie Lego Technika Lego Technicus Lego Technically Lego TechnIC Lego TechnICA Lego TechnICS Lego Technici Lego Technice Lego Technicum Lego Technicy Lego Technicycle Lego Technix Lego Techniz Lego Technicz Lego Technize Lego Technia Lego Techniam Lego Technias Lego Technique Lego Technian Lego Technisc Lego Technie Lego Technicalis Lego Technii Lego Technit Lego Technij Lego Technion Lego Techniquia Lego Techi Lego Techní Lego Technick Lego Technicks Lego Technier Lego Technikk Lego Technilk Lego Technile Lego Technil Lego Technily Lego Techniest Lego Technio Lego Technif Lego Technip Lego Technim Lego Technist Lego Technism Lego Techniv Lego Techniw Lego Technive Lego Techny Lego Technj Lego Techniak Lego Technoj Lego Techniy Lego Technol Lego Techniel Lego Technig Lego Techniu Lego Techniew Lego Technios Lego Techniq Lego Technin Lego Technisi Lego Technitis Lego Techniti Lego Technita Lego Technital Lego Techniat Lego Techniar Lego Technilt Lego Technill Lego Technits Lego Technish Lego Technitas Lego Techniss Lego Technius Lego Technid Lego Technoid Lego Techniii Lego Technite Lego Techniod Lego Technium Lego Technior Lego Techniot Lego Technyt Lego Technien Lego Technizu Lego Techniya Lego Techniku Lego Technyx Lego Technz Lego Technzy Lego Technyz Lego Technyy Lego Technzz Lego Technzo Lego Technobo Lego Technobie Lego DigiTech Lego DigitTech Lego Dtec Lego Digiw Lego Digic Lego Digio Lego Digix Lego Digiz Lego Digiv Lego Digikl Lego Digil Lego Digite Lego Digity Lego Digiy Lego Digiya Lego Digis Lego Digits Lego Digo Lego Digot Lego Digoy Lego Digoya Lego Digos Lego Digus Lego Diga Lego Digp Lego Digq Lego Digr Lego Digs Lego Digro Lego Digso Lego Digts Lego Digust Lego Digu Lego Digyt Lego Digtz Lego Diguz Lego Digzu Lego Digw Lego Digxe Lego Digy Lego Digz Lego Digzz Lego Dokot Lego Doki Lego Doko Lego Doku Lego Doke Lego Domo Lego Dokoe Lego Doke Lego Dorogi Lego Dorogi Lego Doroki Lego Dobos Lego Doroko Lego Dorot Lego Dorota Lego Dorw Lego Dorwy Lego Dora Lego Dorp Lego Dorq Lego Dorr Lego Dorro Lego Dorra Lego Dorres Lego Dorre Lego Dorret Lego Dorz Lego Doru Lego Doruu Lego Doruk Lego Dorzu Lego Dorna Lego DORNaB Lego Dorno Lego Dornsa Lego Dorus Lego Dorut Lego Doruz Lego Doruc Lego Dorup Lego Dorud Lego Dorur Lego Dorub Lego Dorul Lego Dorun Lego Doruta Lego Doruts Lego Dorux Lego Doruh Lego Doruy Lego Dorush Lego Dory Lego Dorya Lego Dorzog Lego DORZogB Lego Dorza Lego Dorga Lego Dogog Lego DogeB Lego DoggoB Lego DonogiB Lego Doom B Lego DoomiB Lego Dragon B Lego DragoniB B Lego Dream B Lego Digong B Lego


text:
61Ka bona Kwana yela e kgomarolla sekgomaretši sa mathomo sa tšela tša go šupa, gomme ka kwa se sengwe sa diphedi tšela tše nne se goelela ka lentšu le legolo le nkego ke tladi e ratha se re: “Etla!” 2
6:3,6
Ge ke lebelela, ka bona go tšwelela pere ye tšhweu. Monamedi wa yona o be a swere bora mme a fiwa mphapahlogo. A tšwa e le mofenyi yo a yago go fenya gape.
3Ge Kwana yela e kgomarolla sekgomaretši sa bobedi, ka kwa sephedi sa bobedi se re: “Etla!” 4
6:2
Gwa tšwelela pere ye nngwe, yona e le ye khunong. Monamedi wa yona a fiwa maatla gore a amoge lefase khutšo, gore batho ba bolayane. Yena a fiwa tšhoša ye kgolo.
5
Ge Kwana yela e kgomarolla sekgomaretši sa boraro, ka kwa sephedi sa boraro se re: “Etla!” Ge ke lebelela ka bona go tšwelela pere ye ntsho. Monamedi wa yona o be a swere keloboima ka seatla. 6Ka kwa se nkego ke lentšu le le tšwago mokgahlong ga diphedi tšeo tše nne le re: “Serotwana se tee sa mabele se rekwa ka papetlana ya silibera.6:6 “papetlana ya silibera” e be e le mogolo wa letšatši wa mošomi. Tše tharo tša garase le tšona di rekwa ka papetlana ya silibera. Mehlware le merara yona o se e senye.”
7Ge Kwana yela e kgomarolla sekgomaretši sa bone, ka kwa sephedi sa bone se re: “Etla!” 8
Ge ke lebelela ka bona go tšwelela pere ye tshehla. Leina la monamedi wa yona e be e le Lehu, a šetšwe morago ke Bodulabahu. Bona ba fiwa maatla a go bolaya karolo ya bone ya lefase ka ntwa le ka tlala le ka bolwetši bja leuba le ka dibata.
9Ge Kwana yela e kgomarolla sekgomaretši sa bohlano, ka bona meoya ka fase ga aletare, meoya ya ba ba ilego ba bolaelwa lentšu la Modimo le go botegela bohlatse bjoo bja bona. 10Ba goelela ba re: “Mong wa rena yo mokgethwa wa go botega, na go sa šetše nako ye kaakang pele o ahlola batho ba lefase, wa lefeletša lehu la rena?” 11Mongwe le mongwe wa bona a fiwa seaparo se sešweu, gomme ba botšwa gore ba thekge ditho sebakanyana, go fihlela palo e felela ya bahlankakabona le badumedikabona ba ba tlago bolawa bjalo ka bona.
12
16:18
Jes. 13:10
Joele 2:10,31
3:15
Mat. 24:29
Mar. 13:24-25
Luk. 21:25
Ka bona Kwana yela e kgomarolla sekgomaretši sa boselela. Lefase la šikinyega ka maatla, letšatši la ntshofala bjalo ka lešela la mogohla, le ngwedi wa hwibila bjalo ka madi. 13
Dinaledi tša wela fase bjalo ka mago a go se butšwe ge a hlohlorwa ke ledimo. 14
Leratadima la timelela bjalo ka lengwalo ge le phuthwa, le dithaba le dihlakahlaka tšohle tša šuthišwa madulong a tšona. 15
Dikgoši tša lefase, le bakgomana, le balaodi ba bahlabani, le bahumi, le ba maemo, le ba bangwe batho ka moka, e ka ba makgoba goba balokologi, ba iphihla ka maweng le ka magageng. 16
Luk. 23:30
Ba botša dithaba le matlapa ba re: “Re weleng godimo le re tšhabiše mahlo a yo a dutšego setulong sa bogoši le kotlo ya Kwana. 17
Mal. 3:2
Letšatši lela la go šiiša la kotlo ye ba tlilogo re otla ka yona le fihlile, gomme ke mang yo kago e kgotlelela?”


text:
121
Setšhaba sa Israele se be se šetše se thopile naga ya ka bohlabela bja Jordane mme se dutše go yona, go tloga nokaneng ya Arnone go akaretša moedi wa Jordane go ya leboa go yo fihla thabeng ya Hermone. Ba ile ba fenya dikgoši tše pedi; 2yo mongwe e be e le Sihone, kgoši ya Baamore, yo a bego a buša Heshbone. Mmušo wa gagwe o be o tloga Aroere, ka thoko ga moedi wa nokana ya Arnone, le motseng wo o lego12:2 Mohlomongwe go swanetše go balwa “motseng wo o lego” Seheberu ga se na mantšu a. Lebelela Josh. 13:16 le Doit. 2:36. gare ga moedi, go akaretša seripagare sa naga ya Gileade go yo fihla nokaneng ya Jaboko, mollwaneng wa Amone; 3le ka bohlabela bja moedi wa Jordane, go tloga letsheng la Genesarete go ya borwa go fihla Bethe-Jeshimote, ka bohlabela bja Lewatle le le Hwilego, le go fetela patogeng ya thaba ya Pisga.
4Ba ile ba fenya le Kgoši Ogo wa Bashane, yo e bego e le yo mongwe wa ba mafelelo wa Barafa; o be a buša kua motseng wa Ashtarote le wa Edrei. 5Mmušo wa gagwe o be o akaretša thaba ya Hermone, le motse wa Salka, le naga ka moka ya Bashane go yo fihla mollwaneng wa Bageshure le Bamaaka le seripa sa Gileade, go yo fihla nageng ya Kgoši Sihone wa Heshbone.
6
Doit. 3:12
Dikgoši tše pedi tše di ile tša fenywa ke Moshe le setšhaba sa Israele. Moshe, mohlanka wa Morena, a tšea naga ya bona a e fa kgoro ya Rubene le ya Gade le seripa sa kgoro ya Manase.
7Joshua le setšhaba sa Israele ba ile ba fenya dikgoši ka moka tša nageng ye e lego ka bodikela bja Jordane, go tloga Baale-Gade moeding wa Lebanone go yo fihla ka borwa Thabeng ye e se nago Mehlare ye e rotogelago Edomo. Joshua a arola naga ye go ya ka dikgoro tša bona, gomme a ba fela yona sa ruri. 8Seripa se se be se akaretša naga ya dithaba, le nagatlase, le moedi wa Jordane, le metheoga ya dithaba, le naga ye e omilego ya ka borwa. Naga ye e be e kile ya ba ya Bahete, ya Baamore, ya Bakanana, ya Baperise, ya Bahibe, le ya Bajebuse. 9Setšhaba sa Israele se ile sa fenya magoši a metse ye: Jeriko, Ai, kgauswi le Bethele, 10Jerusalema, Hebrone, 11Jarmute, Lakishe, 12Eglone, Gesere, 13Debire, Gedere, 14Horma, Arade, 15Libna, Adulamo, 16Makeda, Bethele, 17Tapuage, Hefere, 18Afeke, Sharone, 19Madone, Hatsore, 20Shimrone-Merone, Akshafo, 21Taanake, Megido, 22Kedeshe, Jokneamo, kua Karmele, 23Doro, kua lebopong la lewatle, Goime, kua Galilea,12:23 Phetolelo ye nngwe ya kgale e re “Galilea” Seheberu se re “Gilgale”. 24le Tirtsa. Ka moka ke magoši a masome a mararo le o tee.


text:
161-2
Korage, morwa wa Jitsara, wa kgorwana ya Lefi ya Kehate, o kile a ba le sebete16:1-2 “o kile a ba le sebete” Seheberu ga se kwagale gabotse. sa go tsogela Moshe maatla. O be a na le maloko a mararo a kgoro ya Rubene – Datane le Abiramo, barwa ba Eliaba, le One, morwa wa Pelete – le Baisraele ba bangwe ba makgolo a mabedi le masome a mahlano, baetapele ba go tsebega bao ba bego ba kgethilwe ke setšhaba. 3Ba ile ba kgobokana pele ga Moshe le Arone, gomme ba re go bona: “Le ya kudu! Batho ka moka ba setšhaba ke ba Morena, mme Morena o na le rena ka moka. Bjale ke ka lebaka lang ge lena le ipona ba bagolo setšhabeng sa Morena?”
4Ge Moshe a ba kwa, a itahlela fase ka sefahlego gomme a rapela. 5Ke moka a re go Korage le lekoko la gagwe: “Mosong wa la ka moswane Morena o tla re laetša gore ke mang yo e lego wa gagwe; gomme yena yoo o tla mmatametša go yena aletareng. 6-7Ka moswane wena le lekoko la gago le tšeeng dibjana, le tšheleng magala ka go tšona, mme godimo ga ona le tšheleng seorelo, gomme le tšeeng dibjana tšeo le di išeng aletareng. Ke moo re tlago bona gore ke mang wa rena yo Morena a mo kgethilego. Ke lena Balefi le yago kudu!”
8Moshe a tšwela pele le go bolela le Korage a re: “Theetšang, lena Balefi! 9A le re ke tabana ye nnyane ge Modimo wa Israele a le hlaotše setšhabeng ka moka, gore le tle le kgone go mmatamela, le direng mošomo wa lena ka Tenteng ya Morena, mme le emeng pele ga setšhaba le se direle? 10O le batameditše go yena gotee le Balefi ba bangwe, mme bjale le nyaka go hwetša le bjona boprista! 11Ge le ngongoregela Arone, gabotsebotse lena le lekoko la lena le tsogela Morena maatla, gobane ge e le Arone ke eng?”
12Ke moo Moshe a itšego Datane le Abiramo ba bitšwe, eupša bona ba re: “Re ka se tle! 13A ga go a lekana ge o re ntšhitše nageng ya mokhora le monono ya Egepeta go tlo re bolaya mo lešokeng? Godimo ga moo na go sa nyakega gore o hlwe o ipea mmuši wa rena? 14Le gona ga se wa re goroša nageng ya mokhora le monono, goba wa re fa mašemo le dirapa tša merara, mme bjale o leka go re hlalefetša. Re ka se tle!”
15Moshe a befelwa gomme a re go Morena: “O se amogele kabelo goba sehlabelo sefe le sefe se banna ba ba se tlišago. Ga se ka phošetša le o tee wa bona; ga se ka tšea le ge e ka ba pokolo e tee ya bona.”
16Moshe a re go Korage: “Ka moswane wena le lekoko la gago lohle le tleng Tenteng ya bodulo bja Morena; Arone le yena o tla ba fao. 17Yo mongwe le yo mongwe a tšee sebjana sa gagwe sa magala, a tšhele seorelo go sona, gomme a se iše pele ga Morena.” 18Ka gona yo mongwe le yo mongwe a tšea sebjana sa gagwe, a tšhela magala le seorelo go sona, gomme a ema mojakong wa Tente le Moshe le Arone. 19Ke moo Korage a kgobokantšego setšhaba ka moka gore se yo lwa le Moshe le Arone mojakong wa Tente. Ka bjako seetša se se fahlago sa letago la Morena sa bonwa ke setšhaba ka moka, 20gomme Morena a re go Moshe le Arone: 21“Itlhaoleng setšhabeng se, mme ke tla ba fediša gatee fela.”
22Eupša Moshe le Arone ba itahlela fase ka difahlego mme ba re: “Wena Modimo, o mothopo wa bophelo ka moka. Ge motho o tee a dirile sebe, a o ka galefela setšhaba ka moka?”
23Morena a re go Moshe: 24“Botša setšhaba gore se tloge mošašeng wa Korage le go wa Datane le go wa Abiramo.”
25Ke moo Moshe a ilego go Datane le Abiramo a felegeditšwe ke baetapele ba Baisraele. 26A re go setšhaba: “Hle, tlogang mešašeng ya banna ba babe ba, mme le se ke la kgwatha selo se e lego sa bona, gore le se tlo fedišwa le bona ka lebaka la dibe tšohle tša bona.” 27Ka gona ba tloga mošašeng wa Korage le go wa Datane le go wa Abiramo.
Datane le Abiramo ba be ba tšwile mme ba eme mejakong ya mešaša ya bona, gotee le basadi ba bona le bana. 28Moshe a re go setšhaba: “Šo mokgwa woo ka wona le tlago tseba gore Morena o nthomile go dira dilo tše ka moka, le gore ga ke di dire ka go ithatela. 29Ge banna ba ba ka hwa lehu la tlhago bjalo ka batho ka moka, gona Morena ga se a nthoma. 30Eupša ge Morena a ka dira se sengwe se se sego sa ka sa kwewa, gomme lefase la bulega la ba metša le tšohle tše e lego tša bona, gore ba tle ba theogele bodulabahu ba phela, gona le tla tseba gore banna ba ba ganne Morena.”
31Ge a seno fetša go bolela, lefase la palega mo go emego Datane le Abiramo, 32mme la ba metša le malapa a bona, gotee le balatedi ba Korage ka moka le tšohle tša bona. 33Ka gona ba theogela bodulabahu ba phela, le dithoto tša bona. Lefase la ba khupetšega, gomme ba timelela. 34Setšhaba ka moka sa Israele se se bego se le moo sa tšhaba ge se ekwa sello sa bona, mme ba goa ba re: “A re tšhabeng! Le rena lefase le ka re metša!”
35Ke moo Morena a rometšego mollo wo o ilego wa tšhuma banna bale ba makgolo a mabedi le masome a mahlano ba ba bego ba tlišitše seorelo.
36Ke moo Morena a itšego go Moshe: 37“Botša Eleasara, morwa wa moprista Arone, gore a tloše dibjana tša magala tša mphiri meloreng ya batho bao ba tšhumilwego ke mollo, mme a gašanye mešidi ye e tšwago dibjaneng tšeo felo mo gongwe, gobane dibjana tšeo ke tše kgethwa. 38E bile tše kgethwa mola di tlišwa pele ga ka. Ka gona tšea dibjana tša magala tša banna bao ba bolaetšwego sebe sa bona, o di kgatle e be diphaphathi, mme o dire sepipetši sa aletare ka tšona. E tla ba segopotšo go Baisraele.” 39Ka gona moprista Eleasara a tšea dibjana tšeo tša magala, tša kgatlwa ya ba diphaphathi go dira sepipetši sa aletare. 40Seo e bile segopotšo go Baisraele sa go re motho yo a se nago tokelo, yo e sego setlogolo sa Arone, a se ke a tla aletareng go tšhuma seorelo pele ga Morena, gore a se bolawe go swana le Korage le lekoko la gagwe. Tšohle tšeo Morena a bego a di laetše Eleasara ka Moshe di ile tša dirwa.
41Ka letšatši le le latelago setšhaba ka moka sa ngongoregela Moshe le Arone sa re: “Lena le bolaile ba bangwe ba setšhaba sa Morena.” 42Ya re ge ba kgobokane ba tsošetša Moshe le Arone tshele, ba lebelela Tenteng, gomme ba bona leru le e khupeditše mme seetša se se fahlago sa letago la Morena se bonagala. 43Moshe le Arone ba ya ba ema pele ga Tente, 44gomme Morena a re go Moshe: 45“Šuthang le tlogeng go batho ba, ke ba feleletše ka ponyo ya leihlo!”
Bona ba itahlela fase ka difahlego, 46gomme Moshe a re go Arone: “Tšea sebjana sa gago sa magala, o tšhele magala a a tšwago aletareng go sona, o tšhele le seorelo go ona. O nape o itlhaganele o ye naso go setšhaba mme o se phethele tiro ya poelano. Itlhaganele! Morena o šetše a galefile, gomme bolwetši bja leuba bo šetše bo ba aparetše.” 47Arone a dira se Moshe a mmotšago sona, a tšea sebjana sa gagwe sa magala, a kitimela ka gare ga batho bao ba bego ba kgobokane. Ge a bona gore bolwetši bo šetše bo thomile go ba aparela, a tšhela seorelo magaleng gomme a phethela setšhaba tiro ya poelano. 48Seo sa emiša bolwetši, mme yena a šala a eme gare ga batho ba ba phelago le ba ba hwilego. 49Batho ba ba ilego ba hwa e ile ya ba 14 700, go sa balwe le ba ba ilego ba hwa mpherefereng wa Korage. 50Ge bolwetši bo eme, Arone a boela go Moshe mojakong wa Tente.